17 motosikal disita JPJ Kedah

ALOR SETAR, 21 Januari- 17 buah motosikal disita oleh Jabatan Pengangkutan Jalan, JPJ Kedah dalam Ops Khas Motosikal Roda 3 (barangan) dan Pemandu Warga Asing (PEWA).  Ia hasil operasi yang dilakukan di Terminal Bas Shahab Perdana, Alor Setar, Kedah.  Pengarah JPJ Kedah, Abdul Rahman Emang Anyie berkata fokus operasi tersebut menyasarkan kesalahan memandu tanpa lesen memandu mengikut kelas yang betul, Lesen Kenderaan Motor (LKM) dan insuran tamat tempoh serta lain-lain kesalahan teknikal termasuk melibatkan penunggang motosikal warga asing.  Sepanjang operasi berkenaan, anggota JPJ berpakaian preman menerusi kaedah penguatkuasaan secara penyamaran dan rondaan menggunakan motosikal.  Dalam operasi selama enam jam itu, sebanyak 54 kenderaan telah diperiksa.  59 saman dan 17 notis sita dikeluarkan atas pelbagai kesalahan termasuk membabitkan 20 warga asing.  34 saman atas kesalahan tiada lesen CDL, 10 saman cukai jalan tamat tempoh, 8 saman insuran tamat tempoh dan 7 saman atas kesalahan lain.


Laluan VTL Malaysia-Singapura dibuka semula

PUTRAJAYA, 21 Januari- Penjualan tiket bas dan penerbangan bagi Laluan Perjalanan Lengkap Vaksin (VTL) antara Malaysia-Singapura dibuka semula berkuat kuasa hari ini selepas ia ditangguhkan sejak 23 Disember lalu.Menteri Kesihatan, Khairy Jamaluddin memaklumkan, keputusan itu dibuat selepas Kementerian Kesihatan (KKM) melaksanakan penilaian risiko berdasarkan situasi semasa COVID-19 di kedua-dua negara.Bagaimanapun, kuota tiket yang dijual akan dikurangkan daripada kuota sedia ada, iaitu pengurangan 50 peratus kapasiti bas dan penerbangan."Bagi penumpang yang telah membeli tiket bagi tarikh perjalanan selepas 20 Januari 2022, sebelum pengumuman penggantungan jualan tiket dibuat, mereka dibenar untuk meneruskan perjalanan menggunakan inisiatif ini mengikut kuota yang telah ditetapkan sebelum ini.Garis masa berhubung peningkatan kuota jualan tiket ini akan bergantung kepada penilaian risiko yang akan dilakukan dari semasa ke semasa secara berterusan oleh KKM berdasarkan situasi COVID-19 semasa di kedua-dua negara," katanya menerusi satu kenyataan media.Sehubungan itu, pengembara yang menggunakan platform VTL Malaysia-Singapura diingatkan supaya melaksanakan ujian RTK-Ag atau ujian pantas antigen (kendiri) pada hari ke-2, ke-4, dan ke-6 selepas ketibaan.Bagi RTK-Ag atau ujian pantas antigen (professional) pula, ujian perlu dilakukan pada hari ke-3 dan ke-5 selepas ketibaan.


Wisma Putra sahkan Indonesia tidak buat sebarang kenyataan tuntut kedaulatan Tubir Selatan

PUTRAJAYA, 20 Januari - Kementerian Luar (Wisma Putra) mengesahkan Indonesia tidak membuat sebarang kenyataan menuntut kedaulatan Tubir Selatan (South Ledge) seperti didakwa sebuah artikel terbitan Defence Security Asia.Artikel itu bertajuk "Indonesia Dakwa Tubir Selatan (South Ledge), Karang Singa Miliknya. M’sia Bagaimana?”“Kementerian (Luar) telah mengesahkan perkara itu dengan pihak Indonesia.Kementerian dimaklumkan bahawa Menteri Dalam Negeri Indonesia tidak membuat sebarang kenyataan menuntut kedaulatan terhadap Tubir Selatan seperti yang dilaporkan,” kata kementerian itu dalam satu kenyataan.Kementerian turut memetik penghakiman Mahkamah Keadilan Antarabangsa (ICJ) 2008 mengenai Kes Berkenaan Kedaulatan ke atas Batu Puteh (Pedra Branca), Batuan Tengah (Middle Rocks) dan Tubir Selatan (South Ledge).“Mengenai isu kedaulatan ke atas Tubir Selatan, penghakiman berbunyi “… Tubir Selatan terletak di dalam perairan wilayah yang bertindih yang dijana tanah besar Malaysia, Pedra Branca/Pulau Batu Puteh dan Middle Rocks…” dan “.…kedaulatan terhadap Tubir Selatan, permukaan yang muncul ketika air surut, kepunyaan negara di perairan wilayah di mana ia berada.”Berikutan Penghakiman ICJ, Malaysia dan Singapura telah menubuhkan Jawatankuasa Teknikal Antara Malaysia-Singapura bagi melaksanakan Penghakiman ICJ ke atas Batu Puteh, Batuan Tengah dan Tubir Selatan (MSJTC).“Di bawah MSJTC, Malaysia kekal komited menyelesaikan isu sempadan maritim yang tertunggak antara kedua-dua negara dan akan memastikan kedaulatan dan kepentingan Malaysia dilindungi,” kata kenyataan itu. -BERNAMA


RFID: PLUS kenal pasti beberapa penambahbaikan

KUALA LUMPUR, 20 Januari - PLUS Malaysia Berhad (PLUS) telah mengenal pasti beberapa penambahbaikan sebagai respons kepada kesesakan yang berlaku di plaza tol semasa pelaksanaan sistem teknologi Identifikasi Frekuensi Radio (RFID) di sepanjang Lebuhraya Utara-Selatan dari Juru, Pulau Pinang ke Skudai, Johor pada 15 Januari lepas.

PLUS dalam kenyataan memaklumkan Menteri Kanan Kerja Raya Datuk Seri Fadillah Yusof telah meluahkan kebimbangan berikutan rungutan orang ramai berhubung pelaksanaan awal projek rintis RFID dan penutupan lorong SmartTAG di plaza tol tertentu.Susulan itu, PLUS komited untuk membuka semula lorong SmartTAG, meningkatkan prestasi sistem dan menempatkan petugas di plaza tol sebagai langkah menambah baik pengalaman pengguna lebuh rayanya.“Kami akan membuka semula 16 plaza tol dengan 19 lorong Touch ‘n Go sebagai lorong SmartTAG menjelang 25 Januari sebagai persediaan menghadapi perjalanan balik kampung sempena perayaan Tahun Baharu Cina.“Sebanyak 18 plaza tol lagi akan turut berbuat demikian selepas perayaan itu sehingga 19 Feb,” menurut kenyataan itu.Menurut PLUS, halangan bagi lorong bertindih yang lebih pantas akan ditempatkan di plaza tol yang sesak bagi memastikan lalu lintas dapat diurus dan disuraikan dengan cepat.“Selain itu, zon pengesanan visual RFID akan dicat pada lorong terbabit bagi membantu pengguna memposisikan kenderaan mereka bagi pengesanan optimum. “PLUS juga telah menugaskan pembantu perkhidmatan pelanggan di kesemua 158 lorong RFID di 74 plaza tol bagi membantu pengguna yang terperangkap dengan peranti pengesan mudah alih,” menurut kenyataan itu.RFID telah wujud bersama dengan pilihan pembayaran SmartTAG dan Touch ‘n Go di kebanyakan rangkaian tol lebuh raya sejak 2018 untuk memberi perkhidmatan kepada lebih 1.5 juta pelanggan sedia ada.Pada 15 Januari lepas, PLUS memperkenal pelaksanaan RFID di sepanjang lebuh rayanya sebagai tambahan kepada pilihan pembayaran tol kepada mereka yang ingin melakukan perjalanan rentas negeri. - BERNAMA


MCMC tidak terlibat sebarang loteri dan peraduan pemberian hadiah sagu hati

CYBERJAYA, 20 Januari - Suruhanjaya Komunikasi dan Multimedia Malaysia (MCMC) tidak pernah terlibat dalam mana-mana peraduan berkaitan pemberian hadiah membabitkan sebuah syarikat telekomunikasi.Para pengguna diminta memaklumkan kepada pihak Suruhanjaya sekiranya telah menerima sebarang surat atau pemberitahuan loteri daripada mana-mana e-mel atau syarikat yang mencurigakan."Ingin dijelaskan, sebarang pengumuman atau pemakluman mengenai sesuatu urusan berkaitan dengan Suruhanjaya kelazimannya akan dilakukan mengikut saluran rasmi seperti laman sesawang ataupun menerusi platform media sosial Suruhanjaya."Sebaliknya bukan menggunakan nama individu tertentu serta penggunaan bahasa yang meragukan," menurut kenyataan itu," jelas MCMC dalam satu kenyataan.Sehubungan itu, orang awam digesa supaya tidak mudah terpedaya dengan e-mel sedemikian."Pada masa yang sama, segera laporkan perkara tersebut kepada pihak berkuasa seperti Polis Diraja Malaysia (PDRM) untuk perhatian dan tindakan susulan," tambah kenyataan itu.


Semua kes jual sijil palsu babitkan vaksinasi berbayar kendalian swasta

KUALA LUMPUR, 20 Januari - Polis Diraja Malaysia (PDRM) berjaya mengesan dan telah memulakan siasatan ke atas beberapa premis pengamal perubatan swasta yang didakwa terlibat dengan penjualan sijil vaksinasi.  Menteri Kesihatan, Khairy Jamluddin memaklumkan, hasil siasatan dan semakan oleh PDRM dan KKM setakat ini mendapati, kesemua kes yang dikesan melibatkan pelaksanaan vaksinasi berbayar yang dikendalikan oleh pihak swasta.   "Sebagai prosedur yang ditetapkan, semua proses pemberian vaksin yang dijalankan oleh PICK dan 'Private Purchase' perlu dilaporkan kepada KKM melalui sistem MyVAS bagi tujuan rekod dan pengeluaran sijil vaksinasi. "Bagaimanapun, dalam insiden-insiden ini, apa yang berlaku adalah pengamal perubatan swasta yang terlibat telah memberikan laporan pemberian vaksinasi palsu kepada KKM. Buat masa ini siasatan masih dijalankan oleh pihak polis dan KKM akan memberi kerjasama sepenuhnya," kata Khairy.


Pengimbas suhu dikeluarkan daripada SOP wajib - Khairy

KUALA LUMPUR, 20 Januari - Kementerian Kesihatan (KKM) bersetuju untuk mengeluarkan penggunaan wajib pengimbas suhu daripada Prosedur Operasi Standard (SOP) kawalan COVID-19 di seluruh negara tidak lama lagi.Menteri Kesihatan Khairy Jamaluddin berkata hanya imbasan kod MySejahtera diperlukan setiap kali memasuki mana-mana premis.Penambahbaikan itu akan dipinda pada mesyuarat kuartet menteri COVID-19 sebelum dibawa ke Majlis Keselamatan Negara (MKN)“Kita akan bawa usaha penambahbaikan SOP ini ke mesyuarat MKN, selepas dipinda pada sesi mesyuarat Kuartet (menteri COVID-19) akan datang, pengimbas suhu itu tidak lagi diwajibkan,” katanya pada sidang media di Bangunan Parlimen di sini hari ini.


Pemberian dos penggalak di Pahang sasar 100% dalam tempoh sebulan setengah

KUANTAN, 20 Januari - Jabatan Kesihatan Negeri Pahang (JKNP) menyasarkan suntikan dos penggalak COVID-19 di negeri ini mencapai 100% dalam tempoh sebulan setengah.  Bagi tujuan itu, sebanyak 207 buah Pusat Pemberian Vaksin (PPV) merangkumi fasiliti awam dan swasta dibuka dengan kapasiti 20,721 dos suntikan sehari.  Pengarah JKNP, Datuk Dr Nor Azimi Yunus berkata secara kumulatif sehingga semalam 36.2% atau 380,002 individu telah mendapatkan suntikan dos penggalak.Mereka mendapatkan janji temu menerusi aplikasi MySejahtera atau secara jumpa terus di fasiliti kesihatan ditetapkan.  "Setiap hari seramai 20,000 orang mendapat suntikan vaksin dan kita menjangkakan boleh mencapai 100% dalam masa mungkin sebulan setengah. Harap sangat mereka yang sudah menerima janji temu dapat datang kecuali jika ada alasan munasabah."Mereka yang masih belum terima janji temu kita ada PPV awam atau PPV luar kawasan (off-site), boleh pergi sahaja sebab jumpa terus dibenarkan di Pahang," katanya kepada pemberita selepas melakukan tinjauan program jangkauan luar JKN Pahang di Pusat Pemulihan Dalam Komuniti (PDK) Kompleks Penyayang, di sini. Pada program itu, seramai 44 orang kurang upaya (OKU) menerima suntikan dos penggalak masing-masing.  Mengenai kegiatan penjualan sijil digital palsu beliau berkata setakat ini pihaknya belum menerima sebarang laporan di negeri ini daripada orang awam.  "JKNP sangat mengalu-alukan orang ramai berkongsi maklumat mengenai kegiatan penjualan sijil vaksin palsu dan membuat laporan terus kepada pihak kami untuk memudahkan proses siasatan dilakukan," katanya.


Lorong Smart Tag dan Touch 'n Go dikekalkan, RFID ditambah baik

KAJANG, 20 Januari - Lorong Smart Tag dan Touch 'n Go yang pada awalnya ditutup secara berperingkat akan dibuka semula selain tambahan kaedah pembayaran melalui teknologi Radio Frequency Identification (RFID).Lembaga Lebuhraya Malaysia (LLM) dalam satu kenyataan memaklumkan, langkah itu selaras saranan Perdana Menteri, Datuk Seri Ismail Sabri Yaakob untuk memastikan pengguna mempunyai pilihan semasa membuat pembayaran tol. "Oleh yang demikian, 43 lorong Smart Tag akan dibuka semula secara berperingkat di 34 plaza tol bagi memberi kemudahan perjalanan yang lebih baik kepada pengguna lebuh raya. "Pihak PLUS juga akan memastikan kelancaran trafik di plaza tol dengan menempatkan lebih banyak petugas di lorong termasuk penggunaan peranti pengesanan mudah alih bagi membantu pengguna yang mengalami masalah."Selain memastikan prestasi sistem RFID ditingkatkan bagi mengelakkan kesesakan di plaza tol selain menambah bilangan pusat pemasangan tag RFID di sepanjang jajaran lebuh raya PLUS," menurut kenyataan itu.Bagi memastikan pengguna lebuh raya mendapat maklumat yang tepat, PLUS juga akan menyebarluaskan maklumat RFID menerusi semua saluran media bagi meningkatkan kefahaman dan kesedaran pengguna."LLM ingin menasihatkan pengguna RFID di lebuhraya PLUS agar menggunakan lorong yang sama untuk masuk dan keluar. Di samping itu, pengguna juga hendaklah sentiasa memastikan baki e-wallet mencukupi bagi memastikan kelancaran trafik," tambah kenyataan itu.


Tidak patuh SOP COVID-19 antara punca kluster pendidikan meningkat

KUALA LUMPUR, 20 Januari - Tidak mematuhi SOP semasa dalam dan luar waktu persekolahan formal terutamanya sewaktu di asrama, antara faktor peningkatan kluster membabitkan institusi pendidikan.Menteri Kesihatan, Khairy Jamaluddin berkata antara faktor risiko yang dikenal pasti termasuk pemakaian pelitup muka yang belum pada tahap optimum, pergerakan pelajar yang bebas, pergaulan rapat dan tiada penjarakan fizikal semasa aktiviti kerohanian di masjid.Bagi mengatasi masalah tersebut, KKM akan berbincang dengan Kementerian Pendidikan dan Kementerian Pengajian Tinggi dalam masa terdekat bagi mengukuhkan aktiviti kawalan dan pencegahan penularan jangkitan COVID-19 di institusi pendidikan. "Kepentingan untuk saringan gejala pelajar, guru dan staf sebelum masuk ke kawasan sekolah atau institusi, pengujian RTK-Ag ke atas murid, guru dan staf mengikut strategi pengujian COVID-19."Pemerkasaan ibu bapa untuk memantau status kesihatan anak dan bertanggungjawab untuk tidak menghantar anak ke sekolah sekiranya bergejala. Menjalankan penilaian risiko penularan jangkitan COVID-19 di institusi masing-masing dari semasa ke semasa, agar tindakan pencegahan dapat segera diambil," kata Khiary.Sejak minggu pertama tahun ini sebanyak 52 kluster pendidikan telah dilaporkan. Daripada jumlah itu 44 kluster dengan kes indeks adalah pelajar, 5 kluster melibatkan kes indeks guru atau pensyarah dan tiga kluster melibatkan staf sokongan pusat pendidikan."  KKM juga menasihati Pegawai Kesihatan Daerah agar menjalankan siasatan dan penilaian risiko bagi menilai status penularan jangkitan sekiranya terdapat kes positif dilaporkan oleh pihak sekolah atau institusi pendidikan.


Bot karam di Teluk Ramunia, tiga lagi PATI ditemukan lemas, tiga masih hilang

KOTA TINGGI, 20 Januari - Tiga daripada enam pendatang asing warga Indonesia yang hilang selepas bot dinaiki mereka karam di Teluk Ramunia, Pengerang di sini pukul 4.50 pagi tadi ditemukan lemas.Pengarah Maritim negeri, Laksamana Pertama Maritim Nurul Hizam Zakaria berkata mayat mangsa yang kesemuanya wanita ditemui kira-kira satu kilometer dari lokasi kejadian.'Penemuan itu menjadikan jumlah mangsa yang terkorban kini lima orang, katanya menerusi satu kenyataan.Terdahulu, dua mayat daripada tragedi tersebut ditemukan bersama dengan mereka yang terselamat.Seramai 19 mangsa berjaya diselamatkan terdiri daripada sepuluh wanita dan sembilan lelaki.  Usaha mencari tiga lagi mangsa meliputi 50 batu nautika di laut manakala 20 kilometer di darat dari Tanjung Penyusup hingga Pos Maritim Pengerang.  Seramai 97 pegawai dan anggota pelbagai agensi terlibat dalam operasi itu.


ALOR SETAR, 20 Januari - Seramai 1,120 pelajar sekolah menengah di Kedah disahkan positif COVID-19 sejak 1 Januari lalu. Kluster aktif terbaharu iaitu yang kesembilan ialah Kluster Dah Teratai Jingga.  Pengarah Kesihatan Negeri, Dr Othman Warijo berkata Kluster Dah Teratai Jingga yang melibatkan Maktab Mahmud Alor Setar telah mencatatkan 18 kes positif COVID-19. "Kluster melibatkan institusi pendidikan di Kedah mula direkodkan pada 11 Januari lalu iaitu Kluster Dah Che Bema.  "Kluster seterusnya pada 17 Januari iaitu Kluster Dah Jalan Merbau melibatkan warga Kolej MARA Kuala Nerang," katanya dalam satu kenyataan.  Pada 18 Januari, tiga lagi kluster baharu diisytihar, masing-masing Kluster Dah Penyarom di Maktab Mahmud Pendang; Kluster Dah Teluk Teduri melibatkan warga MRSM Baling dan Kluster Dah Jalan Pantai di SMK Kota Kuala Muda. "Dan semalam tiga lagi kluster baharu diisytihar iaitu Kluster Dah Padang Halban melibatkan kumulatif 25 kes membabitkan warga Sekolah Menengah Kebangsaan, SMK Changlun di Kubang Pasu dan kumulatif 37 kes melibatkan Kluster Dah Sungai Kob membabitkan warga SMK Sungai Kob di Kulim. "Selain itu, Kluster Dah Sungai Limau melibatkan kumulatif 27 kes membabitkan warga Sekolah Menengah Agama, SMA Saadah Al-Diniyah Al-Islamiyah di Yan melibatkan daerah Yan, Kota Setar dan Pendang," menurut kenyataan itu.


VTL darat Malaysia - Singapura bakal disambung semula

JOHOR BAHRU, 20 Januari - Inisiatif Perjalanan Lengkap Vaksin (VTL) darat Malaysia - Singapura melalui Johor Bahru yang ditangguhkan sementara akibat varian Omicron, bakal disambung semula.Menteri Besar, Datuk Hasni Mohammad berkata kerjasama penuh akan diberi pihaknya bagi memastikan pelaksanaan dibuat seperti dirancang.  "Kita juga berhasrat meminta Kerajaan Persekutuan meningkatkan jumlah pengembara merentas kedua-dua negara menerusi inisiatif itu," katanya ketika ketika berucap merasmikan Zon Dron dan Robotik Iskandar (DRZ) di Iskandar Puteri, Johor.Disember lalu, Menteri Kesihatan, Khairy Jamaluddin memaklumkan, kerajaan menggantung sementara penjualan tiket bas dan penerbangan bagi VTL Malaysia dan Singapura hingga 20 Januari susulan kenyataan Kementerian Kesihatan Singapura, 20 Disember lalu berhubung kluster tempatan Covid-19 kemungkinan Omicron.  Dalam perkembangan sama, Hasni Mohammad berkata kerajaan negeri merancang membuka sebuah Pusat Pemberian Vaksin, PPV Mega di Johor Bahru bagi pelaksanaan suntikan dos ketiga vaksin Covid-19. Perbincangan akan dibuat dengan Jabatan Kesihatan dan beberapa agensi lain.


Status MySejahtera pelanggan terima sijil vaksinasi palsu disekat

KUALA TERENGGANU, 20 Januari- Semua pelanggan yang disyaki menerima sijil vaksinasi palsu dari sebuah klinik swasta di Marang telah disekat status MySejahtera.  Sekatan dilakukan selepas semakan mendapati 1,223 daripada lebih 1,900 dokumen yang dirampas dalam serbuan baharu-baharu ini, tidak pernah menerima suntikan vaksin COVID-19. Ketua Polis Negeri, Datuk Rohaimi Md Isa berkata kesemua butiran pelanggan telah dihantar kepada vendor untuk dikemaskini status MySejahtera masing-masing.Hasil siasatan, 23 pelanggan klinik swasta itu tampil mengaku tidak di vaksin walaupun status MySejahtera telah merekod menerima vaksinasi.  "Kesemua MySejahtera yang berasal daripada klinik tersebut telah di sekat oleh KKM maknanya tidak berfungsilah, maknanya tempoh sah dia tidak ada."Saya juga dimaklumkan oleh setengah jabatan yang mana mengesyaki pekerja mereka adalah terlibat sama dalam klinik tersebut mereka telah pun memanggil membuat siasatan dalaman dan mereka akan berhubung dengan pihak berkuasa," katanya dalam sidang media di Ibu Pejabat Polis Kontinjen Terengganu.Sebelum ini kegiatan seorang doktor klinik swasta membekalkan sijil vaksinasi COVID-19 palsu terbongkar dalam serbuan di Marang, 8 Januari lalu.


Bunuh lelaki di kolam ikan, dua rakan berdepan hukuman gantung jika sabit kesalahan

TAPAH, 20 Januari - Mahkamah Majistret Tapah menetapkan 21 Mac depan sebagai tarikh sebutan semula kes dua rakan yang menghadapi pertuduhan membunuh seorang lelaki, di Bidor pada September tahun lalu.Majistret Siti Hanum Mohmad Sah menetapkan tarikh itu selepas membenarkan permohonan Timbalan Pendakwa Raya, Nurul Hidayu Zakaria untuk menangguhkan kes sementara menunggu laporan kimia dan forensik.  Mengikut pertuduhan, tertuduh Anbu a/l Manikam, 30 tahun dan Mageswaran a/l Narayanasamy, 31 tahun telah membunuh Gunaselan a/l Duray Ragh, 30 tahun pada 13 September 2021 di kolam ikan Kampung Poh, Bidor.  Kedua-dua tertuduh mengaku faham terhadap pertuduhan yang dibacakan serentak di hadapan mereka namun tiada sebarang pengakuan direkodkan.  Tertuduh pertama, Anbu diwakili peguam J.Gunamalar manakala tertuduh kedua Mageswaran tidak diwakili peguam.  Dakwaan terhadap mereka dibuat mengikut Seksyen 302 Kanun Keseksaan yang membawa hukuman mati, jika sabit kesalahan.


KPM siasat aduan menu RMT tular -Radzi

PUTRAJAYA, 20 Januari - Kementerian Pendidikan (KPM) sedang menjalankan siasatan mengenai menu Rancangan Makanan Tambahan (RMT) yang didakwa hanya menyediakan nasi putih dan kuah kepada murid-murid sekolah seperti ditularkan di media sosial.Menteri Kanan Pendidikan, Datuk Dr Radzi Jidin berkata beliau turut mengarahkan supaya sekolah terlibat dikenal pasti."Saya memandang serius dakwaan tersebut dan telah arahkan supaya siasatan lanjut dibuat, termasuk mengenal pasti sekolah yang terlibat. "KPM tidak berkompromi dalam hal yang melibatkan kebajikan murid," katanya dalam catatan di akaun Facebooknya.Semalam, tular satu kiriman seorang pemilik Facebook berserta gambar yang dimuat naik mendakwa cucu saudaranya hanya menerima menu RMT sedemikian.Pemilik Facebook itu juga mempersoalkan sama ada peruntukan RMT terlalu sedikit sehingga pengusaha kantin menyediakan menu makanan tambahan tersebut kepada murid-murid sekolah rendah.


PBT di Perak perlu kerap 'turun padang', kenal pasti kawasan berisiko banjir - Saarani Mohamad

IPOH, 20 Januari - Pihak Berkuasa Tempatan (PBT) di Perak diminta mengambil langkah lebih proaktif bagi mengatasi masalah banjir di kawasan masing-masing.  Menteri Besar, Datuk Seri Saarani Mohamad berkata mereka perlu lebih kerap turun padang bagi mengenal pasti punca kejadian sebelum ia berlaku. "Selain PBT, kerjasama daripada orang ramai juga diperlukan dalam usaha mengurangkan risiko banjir," kata Saarani. "Apabila hujan terlampau banyak turun dan saluran air tersumbat, itu akan menyebabkan air melimpah dan menghasilkan banjir. Jadi, itu peranan kita semua bersama," katanya susulan kejadian banjir kilat yang melanda beberapa kawasan di sini, malam tadi.  Terdahulu, beliau menghadiri Majlis Executive Talk dan menyampaikan Perutusan Tahun Baru 2022 di Bangunan Perak Darul Ridzuan, Ipoh.  Pada majlis tersebut, lima fokus utama digariskan untuk mengukuhkan semula nadi ekonomi dan kehidupan rakyat iaitu meningkatkan hasil negeri, membudayakan perkhidmatan melangkaui kebiasaan, meningkatkan kesejahteraan rakyat, memantapkan perhidmatan dan infrastruktur digital serta kesiapsiagaan menangani kesan perubahan iklim.


MRL optimis projek ECRL siap mengikut jadual

KOTA BHARU, 20 Januari - Malaysia Rail Link Sdn. Bhd. (MRL) menyasarkan kadar kemajuan projek Laluan Rel Pantai Timur (ECRL) mencapai 37.04 peratus sehingga hujung tahun ini. Ketua Pegawai Eksekutif MRL, Datuk Sri Darwis Abdul Razak berkata sehingga Disember lalu, kadar keseluruhan pembinaan projek telah mencapai 26.49 peratus. Pihaknya optimis projek berkenaan mampu disiapkan mengikut jadual ditetapkan iaitu pada Disember 2026 dan boleh memulakan operasi Januari 2027. "Kita akan cuba mencapai kemajuan lebih baik pada tahun 2022 ini dan kita maklum 2022 adalah tahun yang kritikal pada projek kita dan kita harapkan dengan komitmen semua pihak di peringkat negeri kelantan ini akan dapat memajukan lagi projek kita dengan lebih baik dapat kemajuan yang lebih baik lepas ini," katanya dalam sidang media sempena program ‘MESRA ECRL’ bersama komuniti Kelantan di Pusat Inovasi Kraf Batik, Tunjong, di sini. Program tersebut bertujuan untuk mendekati komuniti di sepanjang jajaran ECRL serta meningkatkan kesediaan penduduk yang bakal menikmati manfaat pembangunan infrastruktur nasional itu.


Guna bungkusan teh seludup dadah taktik terbaru penyeludup

KUALA TERENGGANU, 20 Januari - Paket dibungkus dalam bungkusan teh China sebelum dimasukkan ke dalam guni merupakan modus operandi terbaharu penyeludup dadah yang menggunakan jalan laut di perairan pantai Terengganu.  Ketua Polis Negeri, Datuk Rohaimi Md Isa berkata 17 paket berisi ketulan hablur jernih disyaki dadah jenis syabu seberat 18.7 kilogram itu ditemui di tepi pantai Rhu Kubur, Jambu Bongkok Marang.  "Rampasan dibuat hasil penemuan orang awam selepas terserempak tiga suspek sedang mengangkat guni dalam keadaan tergesa-gesa sebelum melarikan diri."Sindiket pengedaran dan penyeludupan dadah melalui pesisir pantai Terengganu untuk dijadikan transit itu dipercayai adalah yang pertama di negeri ini," katanya dalam sidang media di Ibu Pejabat Polis Kontinjen Terengganu.Polis percaya operasi besar-besaran termasuk Op Benteng, telah mendorong suspek mengubah modus operandi mereka.


Pengurusan bencana negara perlu segera ditambah baik -PM

KUALA LUMPUR, 20 Januari - Kerajaan mengenal pasti tiga cabaran utama dalam pengurusan bencana negara yang perlu segera ditambah baik. Perdana Menteri, Datuk Seri Ismail Sabri Yaakob berkata masih terdapat kelemahan dalam aspek pemahaman dalam kalangan agensi kerajaan, pihak swasta dan NGO berkaitan arahan Majlis Keselamatan Negara (MKN) mengenai tanggungjawab di peringkat sebelum, semasa dan selepas bencana.Ketiadaan Agensi Pengurusan Bencana Negara (NADMA) di negeri dan daerah turut menyukarkan koordinasi secara terus dengan agensi-agensi di lapangan.Katanya, struktur organisasi sedia ada juga membataskan keupayaan NADMA untuk menyelaras tindakan pengurusan bencana."Pengurusan bencana negara sangat bergantung kepada maklumat dinamik yang tepat dan cepat dari lapangan. Pada masa ini, pengurusan bencana negara masih mengamalkan kaedah pengumpulan maklumat secara konvensional dan tidak seiring dengan perkembangan teknologi semasa. "Situasi ini menyebabkan proses penyediaan laporan, penganalisaan, pembuatan keputusan dan pengurusan data mempunyai kelemahan yang ketara dan penyaluran maklumat dengan lebih pantas dan tepat kepada agensi-agensi tindak balas dan mangsa mangsa banjir masih perlu diperbaiki," katanya ketika memberikan penerangan berhubung Bantuan Bencana Banjir pada Mesyuarat Khas Parlimen di Dewan Rakyat.


Kes curi kepala paip air tembaga, individu ditahan polis ada rekod lampau kesalahan dadah - Polis Kelantan

KOTA BHARU, 20 Januari - Seorang lelaki ditahan bagi membantu siasatan berhubung kes kecurian kepala paip air tembaga di sekitar daerah Kota Bharu, Kelantan petang semalam.Menurut Ketua Polis Kelantan, Datuk Shafien Mamat, penahanan suspek dibuat berdasarkan aduan daripada orang awam dan pihak Air Kelantan Snd.Bhd (AKSB).  Menurutnya, lelaki berusia 30 tahun itu ditahan oleh sepasukan polis dari Jabatan Siasatan Jenayah (JSJ) IPK dan IPD Kota Bharu di sebuah rumah di Kota Bharu jam 4.30 petang semalam.  Pihak polis kemudian membuat pemeriksaan di dalam bilik tingkat atas rumah dan bahagian hadapan rumah menemui pelbagai peralatan paip dan meter air. "Hasil siasatan mendapati suspek yang bekerja sebagai tukang paip itu mengaku terlibat dengan kes kecurian meter air dan peralatan paip sejak setahun lalu di sekitar daerah itu," katanya sidang media Sempena Perhimpunan Bulanan Ibu Pejabat Polis Kontinjen (IPK) Kelantan di sini.Barangan yang dicuri, digunakan bagi kerja pembaikan paip dan dijual di kedai barangan lusuh.  Kes disiasat di bawah Seksyen 379 Kanun Keseksaan dan Seksyen 15 (1)(a) Akta Dadah Berbahaya.  "Ujian saringan urin suspek didapati Positif Methamphetamine dan suspek juga mempunyai 3 rekod lampau berkaitan kesalahan dadah," tambahnya.Turut dirampas sebuah beg berisi mata gergaji besi,perengkuh paip, ragum, alat pemotong paip pvc, sekotak batang paip besi pelbagai saiz dan penyambung paip besi, serta satu meter air bernombor siri, sebuah mesin air dan sebuah motosikal.  Suspek direman selama 4 hari bermula hari ini hingga Ahad depan.  Video berdurasi 21 saat itu menjadi tular di laman sosial menunjukkan beberapa meter air bocor selepas kepala meter dicuri.  Sementara itu, beliau turut memberitahu berlaku kenaikan mendadak berkaitan kes penipuan e-Dagang tahun lalu iaitu sebanyak 309 kes dengan nilai kerugian lebih RM1 juta berbanding tahun sebelumnya sebanyak 229 kes dengan nilai lebih RM800,000.  "Penipuan berkait dengan kerja sambilan dalam talian meningkat secara mendadak apabila daripada tiada kes direkodkan pada tahun 2020 meningkat kepada 79 kes dengan kerugian sebanyak RM643,157.49 pada tahun lalu," tambahnya. Bagi tahun ini, 11 kes dicatatkan setakat 18 Januari lalu dengan kerugian RM134,240.


Lebih RM125 juta BWI sudah diagih ke negeri terjejas banjir-PM

KUALA LUMPUR, 20 Januari - Lebih RM125 juta telah disalurkan kepada negeri-negeri terjejas banjir bagi tujuan pengagihan Bantuan Wang Ihsan (BWI) sebanyak RM1,000 kepada setiap Ketua Isi Rumah (KIR) bermula 29 Disember sehingga 19 Januari 2022.Perdana Menteri, Datuk Seri Ismail Sabri Yaakob berkata untuk gelombang pertama pengagihan kepada individu terjejas yang berpindah ke Pusat Pemindahan Sementara (PPS) di lapan negeri sudah mencapai 97.3 peratus.Manakala bagi penduduk yang tidak berpindah ke PPS, pengagihannya mencapai kadar 50.8 peratus.Manakala bagi pengagihan BWI gelombang kedua mencapai 57.3 peratus."Bantuan pembelian keperluan asas, NADMA telah menyalurkan RM25 juta kepada ICU menggunakan tabung KWABBN bagi tujuan pengagihanbantuan ini kepada KIR yang layak."Bantuan ini telah mula diberikan sejak 8 januari 2022. Peruntukan tambahan diberikan dari semasa ke semasa berdasarkan keperluan semasa," katanya ketika memberikan penerangan berhubung Bantuan Bencana Banjir pada Mesyuarat Khas Parlimen di Dewan Rakyat.Tambahnya, secara keseluruhan kerajaan menyediakan bantuan sebanyak RM1.4 bilion secara terus kepada individu terjejas banjir.Antaranya, bantuan membina dan membaik pulih rumah, baucar diskaun pembelian alat elektrik dan rebat bil elektrik, kemudahan pinjaman bantuan bencana untuk PMKS dan moratorium pinjaman mangsa banjir.


Fasa 1 kerja pembersihan pascabanjir di enam buah negeri terlibat capai 99.67 peratus - PM

KUALA LUMPUR, 20 Januari - Fasa 1 kerja-kerja pembersihan pascabanjir di enam buah negeri terlibat sudah mencapai 99.67 peratus sehingga 18 Januari lalu. Perdana Menteri, Datuk Seri Ismail Sabri Yaakob berkata bagi kerja-kerja pembersihan fasa dua melibatkan negeri Sembilan dan Melaka, ianya sudah mencapai 100 peratus siap dibersihkan. Katanya, Secara keseluruhan jumlah sisa terkumpul yang dibersihkan bagi fasa satu dan dua adalah sebanyak 85,516 tan.  "Sehingga 11 Januari 2022, semua kawasan yang terjejas bekalan elektrik telah disambung semula. Sehingga 19 Januari 2022, sebanyak 1,058 dari 1,066 infrastruktur komunikasi atau 99 peratus daripada jumlah keseluruhan lokasi infrastruktur komunikasi telah diperbaiki," katanya ketika memberikan penerangan berhubung Bantuan Bencana Banjir pada Mesyuarat Khas Parlimen di Dewan Rakyat, hari ini.Manakala, bagi kerosakan infrastruktur awam, premis-premis Kerajaan, kerugian perniagaan, kediaman rakyat dan lain-lain kerosakan kini sedang dinilai oleh agensi yang berkaitan.  "Setakat ini, sebanyak 2,180 unit pencawang elektrik, 1,066 unit menara komunikasi, lima lokasi jambatan runtuh atau rosak dan 61 lokasi jalan telah mengalami kerosakan akibat banjir," katanya.


Negeri Sembilan sasar kemasukan pelabur menerusi pemberian diskaun premium tanah sebanyak 25%

SEREMBAN, 20 Januari - Kerajaan Negeri Sembilan meneruskan diskaun premium tanah sepanjang tahun 2022 sehingga 25 peratus.Menteri Besarnya, Datuk Seri Aminuddin Harun berkata diskaun 25 peratus diberi khusus kepada pemaju dan pemohon yang menjelaskan bayaran premium sekaligus dalam tempoh 30 hari dari tarikh penerimaan notis kelulusan pembangunan tanah.Pengurangan 15 peratus pula diberi kepada mereka yang menjelaskan bayaran dalam tempoh 60 hari kelulusan."Diskaun ini kita teruskan sehingga hujung tahun, kalau dulu kita buat secara 6 bulan 6 bulan tapi kali ini kita mahu pastikan, kita akan bantu bagi memastikan pembangunan negeri ini dapat berjalan dengan lancar."Maka, kita teruskan agenda tersebut dan harap dapat merangsang pelaburan masuk ke Negeri Sembilan," kata Aminuddin Harun.Beliau berkata demikian dalam sidang media selepas mempengerusikan mesyuarat Exco di Seremban.


Projek DUKE 2A lingkaran Kampong Bharu bermula tahun ini

KUALA LUMPUR, 20 Januari - Projek jalan raya menghubungkan Kampong Bharu dengan Lebuhraya Duta-Ulu Kelang (DUKE) 2A Lingkaran Kampong Bharu yang melibatkan peruntukan sebanyak RM250 juta bakal bermula tahun ini.Pengerusi Perbadanan Pembangunan Kampong Bharu (PKB), Datuk Affendi Zahari berkata projek berkenaan akan dimulakan secara berperingkat dan dijangka siap menjelang 2026."Saya rasa dalam suku pertama atau suku kedua tahun ini, saya pun mahu perkara ini dilakukan secepat mungkin."Dia ada 5 pakej dalam DUKE 2A ini untuk menambah baik kemudahan dalam dan luar kampong bharu," katanya selepas menjadi tetamu Selamat Pagi Malaysia di Angkasapuri.Katanya projek tersebut turut merangkumi lima pakej melibatkan pembinaan terowong dari Jalan Raja Abdullah ke Jalan Sultan Ismail; Pembinaan susur masuk dan keluar Lebuhraya Bertingkat Ampang - Kuala Lumpur (AKLEH) serta naik taraf persimpangan Jalan Tun Razak dan Jalan Sultan Yahya Petra.Projek DUKE 2A Lingkaran Kampong Bharu dilihat penting untuk pembangunan semula kawasan itu selain menjadi prasyarat utama membolehkan pembangunan lebih pesat dilaksanakan.


Bot karam di Teluk Ramunia, dua PATI lemas dan enam hilang - MARITIM Johor

KOTA TINGGI, 20 Januari - Dua wanita Pendatang Asing Tanpa Izin (PATI) lemas, manakala enam hilang, selepas bot dinaiki mereka karam di kedudukan 0.8 batu nautika Teluk Ramunia, Johor, 4.50 pagi tadi, di sini. Pengarah Agensi Penguatkuasaan Maritim Malaysia (MARITIM) Johor, Laksamana Pertama Maritim Nurul Hizam Zakaria berkata seramai 19 mangsa pula berjaya diselamatkan terdiri daripada sepuluh wanita dan sembilan lelaki. Radar Sistem Pengawasan Laut Maritim Malaysia telah mengesan bot dinaiki 27 PATI warga Indonesia terbabit menuju ke perairan negara dari Pulau Bintan, Indonesia dan telah memaklumkan kepada KD Sri Indera Sakti.  "Tentera Laut Diraja Malaysia (TLDM) telah mengesan bot terbabit pada 4.10 pagi, menyebabkan suspek bertindak melarikan diri dengan membawa bot secara agresif dan merbahaya, sehingga bot terbalik dan karam di lokasi kejadian," katanya kepada pemberita. Pusat Sub Penyelamat Maritim (MRSC) Johor Bahru telah mengaktifkan Op Carilamat pada pukul 6.40 pagi, bagi mencari enam mangsa yang hilang.


Komponen seni, budaya dan warisan perlu diajar secara sistematik

KUALA LUMPUR, 20 Januari - Komponen seni, budaya dan warisan perlu dimasukkan sebagai sukatan pelajaran yang diajar secara bersistematik di sekolah. Yang Di-Pertua Dewan Negara, Tan Sri Dr. Rais Yatim berpandangan langkah tersebut dapat memastikan adat dan budaya diterapkan kepada rakyat sekaligus menjamin serta memperkasakan tamadun warisan bangsa."Secara ringkas saya ingin menekankan betapa pentingnya kementerian pendidikan mendidik anak-anak bangsa kembali dengan seni, budaya dan warisan dan membawa pengajaran dari sejarah, untuk menegapkan lagi kerajaan, menegapkan lagi kepegawaian dan lain lain," katanya ketika ditemui selepas menjadi tetamu program Alfa 10-2 NasionalFM di Angkasapuri.


Dasar Agrikomoditi Negara pelihara pembangunan komoditi

PUTRAJAYA, 20 Januari - Dasar Agrikomoditi Negara (DAKN) 2021-2030 yang mengandungi lima teras utama akan dilancarkan bulan hadapan.Perdana Menteri, Datuk Seri Ismail Sabri Yaakob berkata ia bagi menggantikan Dasar Komoditi Negara (DKN) 2011-2020."Dasar yang akan memayungi pembangunan Agrikomoditi Negara adalah penting agar sektor ini terus berdaya saing dan kekal terpelihara sepanjang zaman. "Ini selaras dengan norma baharu dan peningkatan penggunaan digital pasca COVID-19," katanya ketika berucap di Majlis Pelancaran Jelajah Agrikomoditi Keluarga Malaysia, di sini.DAKN 2021-2030 akan digunakan sebagai rujukan kepada industri komoditi negara dalam aspek alam sekitar, sosial dan tadbir urus (ESG) serta ke arah mencapai Agenda Pembangunan Mapan 2030.


Ipoh dilanda banjir kilat

IPOH, 20 Januari - Beberapa kawasan sekitar Ipoh dilanda banjir kilat susulan hujan lebat sejak petang semalam. Menurut Ketua Balai Bomba dan Penyelamat Ipoh, Mohd Azman Husin, kawasan yang terjejas teruk ialah Taman Desa Impian Bercham yang dinaiki air setinggi empat kaki setengah.  Kawasan lain yang turut terlibat Lebuh Bercham Taman Kinta Emas; Taman Cempaka; Persiaran Tasek Timur; Taman Seri Gaya; Jalan Salak; Kampung Sungai Rokam; Kampung Baru dan Pekeliling Ampang Baru; Jalan Ampang Baru dan Flat Taman Mewah.  Hujan lebat sejak petang Rabu juga menyebabkan limpahan air longkang dan sungai berdekatan sehingga memasuki kediaman penduduk.  Kerja-kerja menyelamat dijalankan termasuk memindahkan penduduk terjejas ke kawasan lebih selamat.  Paras air ketika ini menunjukan trend penurunan dan tiada Pusat Pemindahan Sementara (PPS) dibuka. Pada masa sama, operasi pemantauan masih dijalankan oleh pihak bomba dan agensi terlibat dari semasa ke semasa.


BANJIR: Pelajar SK Sungai Bukit Balai, Tubau dibenarkan pulang, 42 masih berada di asrama sekolah

TUBAU, 19 Januari - Seramai 42 daripada lebih 100 pelajar Sekolah Kebangsaan Sungai Bukit Balai, Tubau di Bintulu, Sarawak masih berada di asrama sekolah terbabit.

Sementara pelajar lain telah dibawa pulang ibu bapa masing-masing susulan kawasan sekolah di kawasan pedalaman itu dinaiki air sejak Rabu minggu lalu.

Menurut Guru Penolong Kanan Pentadbiran, Richard Rayem, sekolah masih beroperasi seperti biasa walaupun tingkat bawah bangunan kelas dinaiki air dan tidak dapat digunakan. "Ibu bapa sudah mengetahui keadaan di kawasan mereka, apabila air naik di kawasan mereka tahu sekolah memang akan banjir.

"Jadi mereka datang ke sekolah minta kebenaran, sebab mereka fikirkan keselamatan anak-anak mereka. Bukan kita di sekolah tidak kawal tidak jaga mereka, tetapi mereka lebih risau," kata Richard ketika ditemui RTM semasa tinjauan oleh pihak Angkatan Pertahanan Awam Malaysia, Daerah Bintulu ke sekolah berkenaan malam tadi.  Sementara itu, menurut Pegawai Pertahanan Awam Daerah Bintulu, Leftenan Pertahanan Awam Raidah Jomi, pihaknya menerima laporan mengenai situasi banjir di sekolah terbabit kelmarin. Hasil pemantauan, ujarnya, paras air didapati setinggi lebih satu meter khususnya di kawasan rendah.

Jika hujan berterusan di bahagian hulu sungai, ia akan mengakibatkan paras air semakin meningkat.  "Memang risiko banjir di sini mengalami kekangan untuk pelajar dan guru-guru meneruskan operasi sekolah.

"Dan pihak sekolah mengambil langkah yang betul dan sewajarnyalah dan telah memberi kebenaran balik kepada semua pelajar," kata Raidah. Beliau menambah, APM Bintulu akan terus memantau situasi semasa di kawasan tersebut selain bersedia menghadapi sebarang kemungkinan.  SK Kuala Kebulu antara sekolah di Tubau yang turut dinaiki air.


Kebakaran di Tapak Pelupusan Sampah Pulau Burung, api bawah tanah masih marak

NIBONG TEBAL , 19 Januari  - Usaha memadamkan api di Tapak Pelupusan Sampah Pulau Burung berdepan kesukaran berikutan api masih marak di permukaan bawah tanah. Pasukan bomba terpaksa memanjangkan 'nozel' ketika proses pemadaman bagi menjamin keselamatan anggota bertugas. Penolong Pengarah Operasi Jabatan Bomba dan Penyelamat Malaysia (JBPM) Pulau Pinang, Hafiz Hafizal Timaradin berkata, proses pemadaman tidak boleh dilakukan pada jarak dekat.  Proses memadam kebakaran perlu dijalankan secara teratur dan teliti tanpa sebarang faktor yang boleh membahayakan atau mengancam nyawa memandangkan operasi kali ini sangat berisiko.  "Benda ini kebakaran di belah dalam kalau diikutkan macam api sekam di atas permukaan terbakar cuma asap dari belah dalam. Cuma kita nak masuk agak berisiko juga. Macam bomba untuk kita serbu agak berisiko," kata Hafiz Hafizal di Pusat Media dekat Dewan Serbaguna Jawi, petang tadi.  Operasi pemadaman hari ini diperluas menggunakan kaedah pengeboman air (water bombing) dari udara oleh Unit Udara JBPM Subang.  Kaedah ini digunakan sebagai usaha untuk mempercepat pemadaman api.  Setakat pukul 5 petang tadi, 35 peratus kebakaran di kawasan tersebut berjaya dipadamkan.  Kawasan kebakaran sudah berkurangan kepada 10 ekar berbanding 16 ekar pada hari pertama kebakaran berlaku.


Tapak Pelupusan Sampah Pulau Burung diisytiharkan Kawasan Bencana Tahap 1

NIBONG TEBAL, 19 Januari - Tapak Pelupusan Sampah Pulau Burung, di sini yang terbakar sejak 12 Januari lalu diisytihar sebagai kawasan Bencana Tahap 1 berikutan asapnya yang mengeluarkan toksik membahayakan kesihatan.  Ketua Polis Daerah Seberang Perai Selatan, Supritenden Lim Chong Chern berkata, pengisytiharan itu diputuskan oleh Jawatankuasa Bencana Daerah selepas mengambil kira faktor keselamatan susulan pencemaran udara yang mengancam kesihatan penduduk.  Menurut beliau, operasi pemadaman api oleh agensi-agensi terlibat berjalan seperti biasa.Orang awam tidak dibenarkan berada berhampiran kawasan itu.  "Bukan diwartakan cuma isytihar bukan diwarta ya di kawasan yang diisytiharkan. Cuma di pusat pelupusan sampah sebagai kawasan tu bencana, jadi bila kawasan itu dah diisytiharkan sebagai bencana dengan asap yang keluar dari situ kesannya akan membawa kepada kawasan sekitar," kata Lim. Beliau bercakap dalam sidang media di Pusat Media Dewan Serbaguna Jawi.  Sementara itu, Pengarah Jabatan Alam Sekitar, Sharifah Zakiah Syed Sahab berkata, kepekatan tahap pencemaran udara sudah berkurang dan menunjukkan perkembangan positif.  "Pemantauan mendapati gas terhasil daripada kebakaran itu sudah berkurangan, namun debu meningkat disebabkan operasi pengeboman air (water bombing) dari udara oleh pihak bomba," katanya. Ahad lalu, kira-kira 400 penduduk diarahkan berpindah ke Pusat Pemindahan Sementara (PPS) susulan kawasan berkenaan berdepan masalah pencemaran udara akibat kebakaran di tapak pelupusan sampah.


KPDNHEP Terengganu lakukan pemantauan harga berterusan menjelang TBC

KUALA TERENGGANU, 19 Januari - Kementerian Perdagangan Dalam Negeri dan Hal Ehwal Pengguna (KPDNHEP) Terengganu menggerakkan seramai 175 anggota termasuk 117 pegawai penguat kuasa bagi memantau harga menjelang musim perayaan Tahun Baharu Cina. Pemantauan akan dilaksanakan secara berterusan. Pengarah KPDNHEP Terengganu, Saharuddin Mohd Kia berkata, beberapa inisiatif juga telah dilaksana bagi memastikan bekalan makanan termasuk minyak masak dan ayam mencukupi menjelang perayaan.  Antaranya Skim Harga Maksimum Musim Perayaan dan Skim Harga Maksimum Keluarga Malaysia.  "Kalau di peringkat pasar raya kita benarkan pasar raya untuk buat kawalan secara kendiri. Kawalan kendiri ni sebenarnya untuk memastikan supaya ramai pengguna akan dapat manfaat pada agihan bekalan berkenaan."Jadi kita tak nak nanti kalau kita tak ada kawalan kendiri sedemikian ada pihak-pihak yang mengambil kesempatan untuk mendapatkan bekalan yang begitu banyak sedangkan penggunaan dia tidaklah seperti mana pembelian yang dibuat," kata Saharuddin. Tambah beliau, orang ramai tidak perlu bimbang tentang bekalan barangan keperluan sepanjang musim perayaan dan boleh mengemukakan aduan kepada KPDNHEP sekiranya terdapat kekurangan bekalan atau kenaikan harga.


YDP Agong perkenan penubuhan RCI, siasat isu pengurusan dan operasi Tabung Haji

KUALA LUMPUR, 19 Januari - Penubuhan Suruhanjaya Siasatan Diraja (RCI) bagi menyiasat isu-isu pengurusan dan operasi Lembaga Tabung Haji (TH) diperkenan Yang di-Pertuan Agong berkuat kuasa 20 Januari hingga 19 Julai.

Menteri di Jabatan Perdana Menteri (Parlimen & Undang-Undang), Dato Seri Dr. Wan Junaidi Tuanku Jaafar memaklumkan, 6 ahli RCI dilantik yang diketuai mantan Ketua Hakim Negara, Tun Mohamed Raus Sharif.

Ahli jawatankuasa yang dilantik, bebas dan tidak mempunyai hubungan secara langsung dengan Tabung Haji bagi memastikan siasatan dapat dijalankan dengan telus, adil dan saksama.

Beliau turut menjelaskan, jawatankuasa tersebut terdiri daripada individu yang mempunyai kepakaran dan pengalaman luas dalam bidang masing-masing.

Antaranya bidang kehakiman, ekonomi, kewangan, pelaburan, perbankan, kewangan Islam serta perakaunan.


Malaysia kutuk ancaman serangan terhadap Abu Dhabi

KUALA LUMPUR, 19 Januari - Malaysia mengutuk sekeras-kerasnya serangan Houthi dari Yaman yang menyasarkan kawasan serta kemudahan awam di Abu Dhabi, Emiriah Arab Bersatu (UAE), sehingga mengakibatkan kematian dan kecederaan.

Kenyataan Wisma Putra menegaskan serangan berkenaan, bentuk ancaman dan pihak yang melancarkan serangan harus bertanggungjawab.

Malaysia menzahirkan simpati dan takziah kepada mereka yang terjejas akibat serangan itu.

Malaysia menolak segala bentuk keganasan yang menjejaskan keamanan dan keselamatan serantau kerana permusuhan dan keganasan akan memudaratkan kestabilan dan keamanan di rantau ini.

Kenyataan ini juga jelas menyatakan Malaysia akan terus menyokong usaha penyelesaian secara aman dan damai terhadap konflik di Yaman.


Libat urus perjalanan umrah, dimuktamadkan pertengahan Februari

KUALA LUMPUR, 19 Januari - Proses penilaian risiko dan prosedur operasi standard (SOP) bagi perjalanan umrah akan dimuktamadkan menjelang pertengahan Februari ini.

Komitmen tentang garis masa pembukaan semula perjalanan umrah itu dinyatakan Menteri Pelancongan, Seni dan Budaya, Datuk Seri Nancy Shukri dan Menteri Kesihatan, Khairy Jamaludin.

Kedua-dua menteri tersebut terdahulu menghadiri sesi libat urus bersama persatuan industri pelancongan (umrah) bagi mendapatkan maklum balas berhubung hala tuju susulan daripada keputusan penangguhan sementara yang sedang berkuat kuasa.

Antara perkara yang dibangkitkan adalah SOP berkaitan pelaksanaan umrah, isu bayaran balik dan penjadualan semua penerbangan, perlindungan insurans, garis masa pembukaan semula perjalanan umrah, dan bantuan pemulihan kepada industri pelancongan.

Datuk Seri Nancy dan Khairy dalam maklum balas menyatakan komitmen untuk memperincikan dan memperhalusi setiap isu serta cadangan akan dibentangkan kepada Mesyuarat Kuartet Menteri COVID-19 akan datang untuk tujuan penambahbaikan.

Justeru, KKM dan MOTAC berharap agar pemain industri dapat memberikan kerjasama sepenuhnya bagi memastikan aktiviti umrah dapat terus dilaksanakan dengan selamat.


Jabatan Kesihatan Kedah kesan penjualan sijil vaksin palsu

ALOR SETAR, 19 Januari - Kegiatan menjual sijil vaksin COVID-19 palsu turut dikesan di Kedah.  Tanpa mendedahkan lokasi, Exco Kesihatan dan Kerajaan Tempatan, Datuk Dr Mohd Hayati Othman berkata, perkara itu dikesan oleh Jabatan Kesihatan Negeri Kedah.Menurut beliau terdapat kemungkinan penjualan sijil vaksin palsu di negeri itu mempunyai kaitan dengan kes di Terengganu baru-baru ini. "Masih dalam siasatan tapi tak bolehlah, masih dalam siasatan mungkin ada hubungan," Mohd Hayati bercakap kepada pemberita di sini.  Mengulas mengenai 98 pelajar di Maktab Mahmud, Pendang yang positif COVID-19 bawah Kluster Dah Penjarum, beliau berkata sebahagian daripada mereka kini dikuarantin di Pusat Kuarantin dan Rawatan COVID-19 (PKRC) di Dewan Wawasan, Jitra dan sebahagian lagi di asrama maktab.Setakat ini keadaan adalah terkawal. Bangunan maktab ditutup selama seminggu bagi tujuan sanitasi.  Selain itu, kluster yang masih aktif ialah Kluster Dah Jalan Merbau melibatkan 52 pelajar Kolej MARA Kuala Nerang, Padang Terap; Kluster Dah Teluk Teduri melibatkan 39 pelajar Maktab Rendah Sains Mara (MRSM); dan Kluster Dah Jalan Pantai melibatkan 33 pelajar SMK Kuala Muda.


MARITIM Terengganu lupus 131 bot nelayan Vietnam

PULAU REDANG, 19 Januari - Agensi Penguatkuasaan Maritim Malaysia (MARITIM) Terengganu berjaya melupuskan 131 bot nelayan Vietnam untuk di jadikan sebagai tukun di sepanjang perairan Terengganu sejak tahun 2010 sehingga kini.  Anggaran nilai bagi bot dan segala peralatan serta hasil adalah RM196.5 juta.  Pengarahnya, Kepten Maritim Muhammad Suffi Mohd Ramli berkata kaedah penenggelaman sebagai tukun merupakan satu inisiatif memulihara dan menggalakkan biodiversiti marin.Pada masa yang sama turut meningkatkan sektor pelancongan terutamanya aktiviti rekreasi selam. "Bot-bot ini adalah bot tahanan atau bot tangkapan melaui op naga dan op kuda laut yg kita laksanakan pada tahun 2020 dan 2021."4 buah aset ni adalah tangkapan melalui aset-aset daripada APMM daripada Negeri Terengganu dan Pahang yangg melibatkan seramai 40 org kru," katanya ketika hadir menyaksikan proses pelupusan 4 bot nelayan Vietnam yang telah dilucut hak di perairan di sini.


EWS aliran puing cadang dipasang di Titi Hayun, elak tragedi kepala air berulang

ALOR SETAR, 19 Januari - Jabatan Mineral dan Geosains Kedah bercadang untuk memasang Sistem Amaran Awal (EWS) aliran puing di Titi Hayun, Yan. Ia susulan kejadian kepala air dan banjir kilat di kawasan tersebut pada 18 Ogos tahun lalu.  Sebanyak RM500,000 hingga RM1 juta peruntukan dianggarkan bagi kerja-kerja pemasangan sistem tersebut. Pengarah Pusat Pencegahan dan Kesiapsiagaan Bencana (DPPC) Universiti Teknologi Malaysia (UTM) Dr. Khamarrul Azahari Razak berkata cadangan pemasangan sistem amaran awal itu merupakan projek perintis bagi pembangunan sistem amaran awal termaju yang pertama di Malaysia bagi pengurangan risiko bencana geologi. "Ia sekaligus menyokong komitmen Malaysia terhadap sasaran Global 2030 Pertubuhan bangsa bangsa bersatu mengenai pengurangan risiko bencana. (UNDRR).  "Pemasangan EWS itu juga dijangka akan memberi manfaat kepada komuniti setempat," katanya dalam sesi taklimat dalam talian berkaitan kajian pemetaan kawasan berisiko tanah runtuh dan aliran debris di kawasan Gunung Jerai dan cadangan pemasangan sistem amaran awal E-W-S aliran debris, di sini.


MARITIM Johor patahkan cubaan PATI masuk perairan negara

PONTIAN, 19 Januari - Cubaan 6 Pendatang Asing Tanpa Izin (PATI) memasuki perairan negara di kedudukan 3.7 batu nautika barat daya Tanjung Piai, Pontian pada 10:45 malam tadi, gagal.Mereka yang terdiri daripada 3 lelaki dan 3 wanita warga Indonesia berumur 23 hingga 36 tahun itu ditahan Agensi Penguatkuasaan Maritim Malaysia (Maritim Malaysia) Johor.Pengarah MARITIM Johor, Laksamana Pertama Maritim Nurul Hizam Zakaria memaklumkan ketika kejadian mereka sedang menaiki bot kayu dari Tanjung Balai, Karimun, Indonesia."Siasatan awal mendapati tekong bot yang membawa PATI terbabit telah melarikan diri."Dia menggunakan sebuah bot laju lain ke arah Indonesia, selepas menyedari kehadiran bot ronda MARITIM," katanya dalam satu kenyataan.  Bot beserta enjin 40 kuasa kuda terbabit kemudian dibawa ke Jeti Maritim Sungai Pulai.Manakala kesemua PATI dibawa ke Ibu Pejabat Maritim Negeri untuk disiasat mengikut Akta Imigresen 1959/1963.


Sijil Vaksin Palsu: 3 pekerja klinik swasta ditahan polis Johor

JOHOR BAHRU, 19 Januari - Polis Johor berjaya menahan 3 pekerja klinik swasta kerana disyaki terlibat menjual sijil digital vaksin tidak sah dalam serbuan kelmarin dan semalam di sebuah klinik di Johor Bahru.Turut ditahan 5 pembeli sijil palsu tersebut dengan kesemua suspek berumur 24 hingga 42 tahun.Ketua Polis Johor, Datuk Kamarul Zaman Mamat berkata sindiket yang hampir sebulan beroperasi itu menawarkan harga sekitar RM350 hingga RM650 bagi satu vaksin tanpa suntikan sebelum mengeluarkan sijil digital palsu tersebut."Cara mereka ni adalah dengan menguar-uarkan kepada sesiapa yang tidak ingin mengambil vaksin jadi itulah sasaran daripada sindiket ini mencari mereka yang tidak ingin mengambil vaksin tapi hendak sijil vaksin untuk digunakan seperti orang telah divaksin dan ini adalah amat merbahaya," katanya dalam sidang media di Ibu Pejabat Polis Kontinjen (IPK) Johor di sini.30 individu lain dari Pahang, Terengganu, Sabah , Selangor dan Pulau Pinang dipercayai sebagai pembeli sijil vaksin palsu berkenaan turut dikesan dan diminta tampil bagi membantu siasatan. Kes disiasat mengikut Seksyen 420 Kanun Keseksaan dan Seksyen 511 serta turut disiasat Seksyen 22 9(d) Akta Pencegahan dan Kawalan Penyakit Berjangkit 1988.


NMIM-SIRIM meterai perjanjian latih pegawai penentusahan

PUTRAJAYA, 19 Januari - Seramai 106 pegawai penentusahan syarikat DE Metrology Sdn Bhd (DMSB) akan dilatih oleh Institut Metrologi Kebangsaan Malaysia, SIRIM (NMIM).Ia bertujuan untuk menjalankan kerja penentusahan alat timbang dan sukat bagi kegunaan perdagangan untuk Kementerian Perdagangan Dalam Negeri dan Hal Ehwal Pengguna (KPDNHEP).Presiden dan Ketua Eksekutif Kumpulan SIRIM, Datuk Dr. Ahmad Sabirin Arshad berkata dengan termeterainya memorandum perjanjian itu akan memantapkan lagi pengetahuan dan pembangunan kompetensi pegawai penentusahan bagi kegunaan perdagangan kepada semua pihak berkepentingan dalam bidang metrologi perundangan."Pertukaran memorandum perjanjian ini turut membantu meningkatkan kemahiran bagi menyediakan perkhidmatan penentusahan alat timbang dan sukat yang tepat," katanya dalam sidang media selepas majlis pertukaran memorandum perjanjian antara NMIM-SIRIM dan DMSB di sini.NMIM adalah penyimpan timbang dan sukat selain berperanan menasihati menteri mengenai perkara berkaitan pengukuran mengikut Akta Timbang dan Sukat 1972.Selain itu, NMIM juga memberi latihan, khidmat nasihat dan perundingan mengenai pengukuran, teknologi pengukuran serta perkara berkaitan.


PDI akan dimuktamadkan minggu hadapan

PUTRAJAYA, 19 Januari - Menteri Sumber Manusia, Datuk Seri M. Saravanan dijadual mengadakan lawatan ke Jakarta pada 24 Januari ini untuk bertemu rakan sejawatannya di Indonesia, Ida Fauziyah.Fokus pertemuan tertumpu kepada usaha memuktamadkan isu-isu berkaitan Perjanjian Persefahaman (MOU) berhubung Pengambilan dan Penempatan Pekhidmat Domestik Indonesia (PDI).

Mou itu diharap dapat ditandatangani pada 7 dan 8 Februari ini di Bali."Antara isu utama berkaitan MOU tersebut, termasuk One Maid One House, One Channel System dan gaji PDI yang telah disepakati menerusi siri rundingan antara kedua pihak," kata kementerian itu dalam satu kenyataan.Turut sama dalam lawatan itu nanti Menteri Dalam Negeri, Datuk Seri Hamzah Zainudin.


99 majikan didakwa abai kebajikan pekerja

AYER MOLEK, 19 Januari- Sebanyak 99 majikan yang degil serta ingkar saman atas pelbagai kesalahan berkaitan kebajikan pekerja di Melaka didakwa di mahkamah sepanjang tahun lalu. Pengarah Pertubuhan Keselamatan Sosial (Perkeso) negeri, Abd Razak Omar berkata antara kesalahan yang dilakukan adalah gagal membayar caruman, gagal membayar caruman Skim Insurans Pekerjaan (SIP), gagal mendaftar perusahaan dan pekerja serta gagal mematuhi saman jabatan. "Tetapi apabila majikan tidak mencarum, ia tindakan tidak bertanggungjawab, tanggungjawab majikan adalah melaporkan kemalangan kepada Perkeso. Jadi saya ingin menasihatkan kepada majikan, bawah Seksyen 4 dan 5 Akta Kawalan Sosial 1999 untuk majikan sentiasa mendaftarkan perusahaan dan pekerja mereka kepada Perkeso dan membuat caruman, jelas Razak.Terdahulu belia menyertai Program Lawatan Perkeso Prihatin PPN di Bukit Lintang, di sini.Turut hadir Exco Perpaduan, Hubungan Masyarakat, Tenaga Kerja dan Hal Ehwal Pengguna, Ngwe Hee Sem.  Abd Razak juga menasihatkan pekerja agar membuat laporan kepada pihaknya jika terdapat majikan culas atau melanggar ketetapan Perkeso.


RM750,000 barangan elektrik disumbang kepada penduduk terjejas banjir di 3 negeri

AYER KEROH, 19 Januari - Pelbagai barangan elektrik bernilai RM750,000 disumbangkan kepada 3,000 keluarga terjejas banjir di Melaka, Negeri Sembilan dan Johor oleh syarikat konsesi pengurusan sisa pepejal dan pembersihan awam, SWM Environment Sdn.Bhd.

Inisiatif tanggungjawab sosial korporat SWM Kasih itu bagi membantu meringankan beban mereka yang terjejas bagi menghadapi proses pemulihan pascabanjir. Pengurus Besar Korporat SWM, Mohd Norlisam Mohd Nordin berkata Melaka menjadi negeri pertama yang menerima sumbangan syarikat konsesi itu melibatkan 800 keluarga penduduk terjejas banjir.

"Melaka yang pertama dan akan disusuli dalam masa terdekat dan konsepnya sama juga senarai nama itu penting sebab kita tidak membantu semua keluarga kita hanya bantu keseluruhan 3,000 keluarga untuk 3 negeri."Jadi kita perlukan senarai nama mangsa banjir yg betul-betul terkesan dan teruk untuk kita agihkan kepada mereka yang memerlukanlah," katanya selepas majlis penyerahan sumbangan barangan elektrik untuk mangsa banjir kepada Ketua Menteri Datuk Seri Sulaiman Md Ali di sini.Katanya, pihaknya telah bekerjasama dengan Jawatankuasa Bencana Negeri dan kerajaan negeri terlibat bagi mengenal pasti keluarga yang terjejas teruk akibat banjir bagi melancarkan proses pengagihan bantuan.


JPJ Perlis sita kenderaan klon

KANGAR, 19 Januari - Jabatan Pengangkutan Jalan (JPJ) Negeri Perlis berjaya mengesan dan menahan sebuah kenderaan jenis Toyota Vios yang disyaki kenderaan klon.Operasi Khas Kenderaan Klon yang dijalankan oleh Unit Operasi JPJ Perlis berjaya menahan kenderaan tersebut di Kilometer 13 Jalan Changlun - Kuala Perlis.Pengarah JPJ Perlis, Fatimah Mohamed Ali Piah berkata ketika ditahan kenderaan tersebut dipandu oleh seorang wanita dan siasatan awal mendapati kereta itu dibeli oleh suaminya daripada seorang lelaki warga asing."Kenderaan tersebut disita bawah Seksyen 64(1) Akta Pengangkutan Jalan (APJ) 1987."Wanita tesebut dikenakan tindakan saman bagi kesalahan tiada lesen memandu, mempamerkan nombor kenderaan lain, mempamerkan lesen kenderaan motor kenderaan lain serta menggunakan kenderaan yang tidak didaftarkan dan tiada perlindungan insurans."Semua kesalahan tersebut dikenakan bawah seksyen 26, 108(3)(F), Seksyen 7 dan Seksyen 90(1) Akta Pengangkutan Jalan 1987," katanya ketika ditemui dalam operasi itu.Beliau turut menasihatkan orang ramai agar berhati-hati ketika membuat urusan pembelian kenderaan motor supaya tidak tertipu dengan sendiket penjualan kenderaan klon yang berleluasa pada ketika ini.


Pemalsuan sijil vaksinasi, MMA mahu hukuman paling berat kepada yang terlibat

KUALA LUMPUR, 19 Januari- Persatuan Perubatan Malaysia (MMA) mahu pihak berkuasa menjalankan siasatan menyeluruh terhadap kes pengeluaran sijil vaksinasi COVID-19 palsu dan membawa mereka yang terlibat ke muka pengadilan.Presiden MMA, Dr Koh Kar Chai dalam kenyataan menegaskan, hukuman paling berat harus dikenakan kerana ia kesalahan serius yang boleh membahayakan nyawa orang ramai.Beliau berkata, MMA akan menyokong tindakan paling tegas dikenakan terhadap mana-mana pengamal perubatan yang didapati terbabit dalam tindakan jenayah dan tidak bertanggungjawab itu.Menurutnya, lesen pengamal berdaftar boleh dibatalkan oleh Majlis Perubatan Malaysia.Unit Penguatkuasaan Kemudahan Swasta di Kementerian Kesihatan juga perlu mengambil langkah tegas lain seperti penutupan premis serta-merta dan mendakwa mereka yang terlibat di mahkamah.Ujarnya, MMA tidak membenarkan mereka yang terlibat mencalarkan nama baik dan reputasi profesion itu.Orang ramai boleh menyalurkan aduan kepada MMA berhubung sijil vaksinasi palsu menerusi e-mel, This email address is being protected from spambots. You need JavaScript enabled to view it..


Lebih 74,000 KIR terkesan banjir gelombang pertama terima BWI -NADMA

PUTRAJAYA, 19 Januari - Seramai 74,285 atau 64.1 peratus Ketua Isi Rumah (KIR) yang terkesan banjir monsun timur laut (MTL) gelombang pertama telah menerima bayaran Bantuan Wang Ihsan (BWI).Manakala 36,639 KIR lagi masih dalam proses pembayaran.Agensi Pengurusan Bencana Negara (NADMA)memaklumkan, bagi banjir gelombang kedua, sejumlah RM5.792 juta atau 54.4 peratus BWI telah diagihkan sementara 4,891 KIR masih belum menerima agihan bantuan tersebut."RM124.5 juta bagi agihan BWI telah disalur kepada Jawatankuasa Pengurusan Bencana Negeri."Manakala sejumlah RM25 juta telah diperuntuk bagi bantuan pembelian keperluan asas kepada Unit Penyelarasan Pelaksanaan Jabatan Perdana Menteri dengan setiap KIR akan menerima RM2,500," katanya dalam satu kenyatan.


Sukar lakukan urusan harian, penduduk desak segera selesaikan masalah kebakaran tapak pelupusan sampah

NIBONG TEBAL, 19 Januari - Penduduk Kampung Ladang Byram dan Kampung Kebun Baru mendesak Kerajaan Negeri Pulau Pinang menyelesaikan masalah kebakaran di Tapak Pelupusan Sampah Pulau Burung dengan kadar segera.Menurut penduduk, mereka yang berpindah ke Pusat Pemindahan Sementara (PPS) mengalami kesukaran untuk melakukan urusan harian.  Selain itu, kebanyakan mereka meluahkan rasa tidak selesa tinggal di PPS terbabit malah ada yang terputus pendapatan berikutan gerai perniagaan mereka terpaksa ditutup. Kebakaran tapak pelupusan sampah berkenaan menyebabkan 400 penduduk kampung berhampiran diarah berikutan udara persekitaran telah tercemar yang boleh menjejaskan kesihatan.


GEORGE TOWN, 19 Januari - Bekas Exco Negeri Pulau Pinang, Datuk Danny Law Heng Kiang umum keluar parti DAP.Datuk Law, 61 tahun membuat keputusan mencari hala tuju baharu selepas menganggotai DAP selama 35 tahun.DAP Pulau Pinang hari ini menerima surat keluar parti daripada bekas exco negeri berkenaan.Mengenai spekulasi kemungkinan beliau menyertai Parti Warisan Sabah (Warisan) yang perpangkalan di Sabah, Datuk Law berkata, biar masa yang menentukan. Pada Pilihan raya umum 2008, Law menang dalam pertandingan di kawasan Dewan Undangan Negeri Batu Lancang, Pulau Pinang dan pernah memegang jawatan sebagai Pengerusi Jawatankuasa Pembangunan Pelancongan dan Kebudayaan Negeri.


Banjir di Johor pulih sepenuhnya, PPS terakhir telah ditutup

JOHOR BAHRU, 19 Januari - Keadaan banjir di Johor pulih sepenuhnya selepas pusat pemindahan sementara (PPS) terakhir iaitu Sekolah Agama Gemereh di Segamat ditutup siang tadi.  Exco Kesihatan dan Alam Sekitar negeri, R. Vidyananthan berkata, PPS berkenaan menempatkan 37 penduduk dari Kampung Kebangsaan Gemereh. Semua penduduk daripada lapan keluarga itu telah dibenarkan pulang ke rumah masing-masing selepas keadaan benar-benar selamat.  PPS itu menjadi PPS terakhir ditutup di Johor, sejak beroperasi 9 Januari lalu selepas keadaan banjir semakin buruk.


Fail inkuiri Tan Sri Azam Baki ditutup, tiada penemuan konklusif berlaku pelanggaran bawah seksyen 25(4)

KUALA LUMPUR, 18 Januari - Suruhanjaya Sekuriti Malaysia (SC) telah menamatkan inkuiri berkaitan dengan akaun dagangan Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki.

Berdasarkan keterangan yang dikumpul ia tidak dapat membuat penemuan secara konklusif berlakunya pelanggaran di bawah Akta Perindustrian Sekuriti (Depositori Pusat) 1991 (SICDA)

Pengawal selia pasaran modal tempatan itu dalam satu kenyataan memaklumkan, SC membuat kesimpulan dalam siasatan itu berdasarkan bukti yang dikumpulkan.

Kenyataan tersebut dikeluarkan sebagai menjawab mengenai hasil siasatan SC di bawah seksyen 25(4) SICDA berhubung akaun dagangan Tan Sri Azam Baki.

Sehubungan dengan ini, siasatan tersebut adalah berkaitan dengan isu, sama ada telah berlaku pelanggaran di bawah seksyen 25(4) SICDA.

Seksyen 25(4) menyatakan bahawa suatu akaun dagangan mesti dibuka di atas nama pemilik benefisial atau penama yang diberi kuasa.


Syukur, saya akan terus tunai tanggungjawab banteras rasuah – Azam Baki

PUTRAJAYA, 18 Januari - Tan Sri Azam Baki akan meneruskan tanggungjawab sebagai Ketua Pesuruhjaya, Suruhunjaya Pencegahan Rasuah Malaysia (SPRM) dalam membanteras gejala rasuah di negara ini tanpa mengira darjat atau pangkat.

Beliau menerusi satu kenyataan melahirkan rasa syukur atas keputusan Suruhanjaya Sekuriti (SC) yang mendapati tiada kesalahan dilakukan berhubung akaun dagangan.

“Saya telah dimaklumkan oleh pihak Suruhanjaya Sekuriti bahawa siasatan terhadap perkara itu telah dimuktamadkan. Oleh yang demikian, pihak Suruhanjaya telah menutup fail inkuiri tersebut,” katanya.

Terdahulu SC menyatakan, tidak dapat membuat penemuan secara konklusif berlaku pelanggaran bawah Akta Perindustrian Sekuriti (Depositori Pusat) 1991 (SICDA) berdasarkan bukti yang dikumpulkan.

Justeru SC telah menamatkan inkuiri berkaitan dengan akaun dagangan Ketua Pesuruhjaya SPRM itu.


KPN puas hati pematuhan SOP Thaipusam, keadaan di kawasan persekitaran kuil terkawal

BATU CAVES, 18 Januari - Kementerian Perpaduan Negara berpuas hati dengan tahap pematuhan orang ramai terhadap Prosedur Operasi Standard (SOP) Thaipusam yang ditetapkan kerajaan tahun ini.

Menterinya Datuk Halimah Mohamed Sadique berkata semua pihak terlibat telah mengawal keadaan di kawasan persekitaran kuil semasa sambutan upacara thaipusam.

Katanya lagi "cuma saya maklumkan tadi sop thaipusam berkuatkuasa hingga esok. Selepas itu pihak kuil boleh teruskan urusan menguna pakai sop selain rumah ibadat islam. Ini adalah terpakai kepada semua rumah ibadat dan termasuk kuil mariman devasthanam ini."

Datuk Halimah turut mengucapkan tahniah kepada pasukan Polis Diraja Malaysia (PDRM) dalam kelancaran penganut beragama Hindu melaksanakan ibadahnya.


Bekalan telur ayam di Perak mencukupi

KUALA KURAU, 18 Januari - Tidak wujud isu kekurangan bekalan telur ayam dilaporkan di Perak.  Exco Pertanian, Perladangan dan Industri Makanan Negeri, Razman Zakaria mengesahkan, bekalan adalah mencukupi.  Beliau berkata orang ramai tidak perlu bimbang kerana bekalan telur ayam di negeri itu adalah stabil.  "Mengikut maklumat yang diberi, telur mencukupi cuma di pasar-pasar raya itu, dia ada terma dia. Dia orang tak bayar lagi, dia orang tak hantar la. Jadi keperluan telur bagi negeri Perak ini mencukupi, 2 juta ," kata Razman pada program Kayuhan Basikal Belia Bagan Serai di Air Itam, di sini.


Hutan Simpan Kledang Saiong diklasifikasikan hutan pengeluaran

IPOH, 18 Januari - Hutan Simpan Kledang Saiong di Kuala Kangsar merupakan kawasan yang diklasifikasikan sebagai hutan pengeluaran.  Berdasarkan rekod Jabatan Perhutanan Perak, aktiviti pembalakan telah dijalankan melalui pengeluaran satu lesen pada tahun 2019 dan tamat pada 2020. Pengarahnya Datuk Mohamed Zin Yusop berkata, satu kelulusan membalak seluas 80 hektar telah diberi oleh Pihak Berkuasa Negeri pada tahun 2018.  Menurut beliau aktiviti pembalakan telah dijalankan mengikut prosedur dan peraturan yang telah ditetapkan oleh pihak jabatan.  "Merujuk kepada gambar tular mengenai aktiviti pembalakan di kawasan itu, merupakan kenyataan lama yang pernah dimuat naik pada tahun 2019 dan diviralkan semula oleh netizen,"  "Pengguna Facebook tersebut telah keliru dengan istilah Hutan Simpan Kekal yang padanya aktiviti pembalakan tidak boleh dijalankan," Anggapan individu itu tidak tepat memandangkan hutan simpan kekal klasifikasi pengeluaran boleh dijalankan pembalakan mengikut prosedur dan syarat-syarat yang ditetapkan," kata Mohamed Zin dalam satu kenyataan. Di Perak terdapat kira-kira 987 ribu hektar kawasan yang diwartakan sebagai hutan simpanan kekal di bawah Akta Perhutanan Negara 1984.  Ia telah diurus berasaskan kepada prinsip Pengurusan Hutan Secara Berkekalan.  Dengan itu hutan simpan kekal ini diklasifikasikan kepada Hutan Pengeluaran sebanyak 51 peratus dan Hutan Perlindungan 49 peratus.


PLUS gandakan petugas di plaza tol

KUALA LUMPUR, 18 Januari - Pasukan petugas di plaza tol telah ditambah bagi membantu melicinkan pergerakan pengguna lebuhraya itu.PLUS Malaysia Berhad (PLUS) dalam satu kenyataan berkata, pihaknya juga telah meningkatkan keterlihatan papan tanda arah untuk meningkatkan pengenalan lorong RFID.Pengguna yang mengalami masalah pengesanan di lorong RFID tidak perlu risau kerana kakitangan tol akan menggunakan peranti mudah alih untuk mengimbas tag RFID.Sekiranya tag masih tidak dapat dikesan, kupon untuk diagnostik pengesanan penuhdi pusat fitmen Touch ‘n Go yang terdekat akan disediakan.Jika tag RFID masih mempunyai isu pengesanan selepas ujian, Touch ‘n Go akan menggantikan tag RFID secara percuma.


Sasaran 60% populasi dewasa diberi suntikan dos penggalak vaksin COVID-19 menjelang hujung bulan

KUALA LUMPUR, 18 Januari - Sekurang-kurangnya 60 peratus populasi dewasa di negara ini disasar mendapat suntikan dos penggalak vaksin COVID-19, menjelang hujung bulan ini.Ketua Pegawai Eksekutif ProtectHealth Corporation Sdn Bhd (ProtectHealth) Dato Dr. Anas Alam Faizli yakin sasaran itu boleh dicapai memandangkan sambutan yang baik diterima daripada masyarakat.Beliau juga menyasarkan angka itu meningkat kepada 80 peratus menjelang penghujung Februari. "Setakat hari ini dengan saranan kerajaan untuk mengambil dos penggalak vaksin COVID-19 protechealth sentiasa mendokong misi kementerian kesihatan,""Dalam memastikan semua warga Malaysia dan penduduk di Malaysia mendapatkan vaksin kita telah memberikan hampir 50 peratus daripada keseluruhan pemberian vaksin,""Dan daripada pemberian vaksin dos penggalak pula protecthealth melalui pengamal perubatan swasta telah menyumbang lebih kurang 75 peratus daripada jumlah dos penggalak yang telah diberikan," kata Dr. Anas dalam rancangan Selamat Pagi Malaysia.


Tidak melakukan pemeriksaan kesihatan kerana takut

KUALA LUMPUR, 18 Januari - "TAKUT" menjadi punca utama rakyat Malaysia tidak melakukan pemeriksaan kesihatan secara berkala.Pakar Perubatan Kesihatan Awam dan Timbalan Pengarah Bahagian Kawalan Penyakit Kementerian Kesihatan Dr. Feisul Idzwan Mustapha berkata, ia mengakibatkan peratusan rakyat yang menjalani pemeriksaan kesihatan sangat rendah, walaupun ditawarkan secara percuma di klinik atau hospital kerajaan mahupun swasta. Tegasnya, pemeriksaan kesihatan secara berkala dapat mencegah dan merawat penyakit di peringkat awal. "Kita tahu daripada tinjauan yang dilakukan Kementerian Kesihatan hanya satu daripada dua rakyat Malaysia dewasa , 50 peratus tidak pernah menjalani pemeriksaan kesihatan secara berkala,""Ini sesuatu yang merisaukan sedangkan bukan hanya pemeriksaan ini boleh dilakukan di hospital KKM secara percuma malah ia turut ditawarkan dibawah program peka B40," kata Dr. Feisul dalam rancangan Selamat Pagi Malaysia."Turut ditawarkan untuk pencarum PERKESO apabila mencapi umur 40 tahun. Tetapi data menunjukkan masih rendah lagi peratusan rakyat yang menggunakannya," katanya lagi.


10 buah sekolah diarah tutup untuk keselamatan

NIBONG TEBAL, 18 Januari - 10 buah sekolah berhampiran Tapak Pelupusan Sampah Pulau Burung diarah tutup bermula esok hingga 21 Januari.Ini susulan kebakaran di tapak pelupusan sampah itu sejak 12 Januari lalu, hingga mengakibatkan pencemaran udara.Menurut Pengerusi Jawatankuasa Alam Sekitar dan Kebajikan negeri Phee Boon Poh, keputusan itu dibuat hasil kata sepakat dalam Mesyuarat Bencana Daerah yang berlangsung semalam selepas dipanjangkan kepada Bahagian Pendidikan Sekolah Harian (BPSH) dan Pengarah Pendidikan Negeri."Ini kerana Indeks Pencemaran Udara (IPU) di kawasan sekolah dalam lingkungan Radius 10 kilometer, tahap kepekatan udaranya memberi kesan kepada kesihatan dan mengancam nyawa penduduk," kata Phee Boon di sini.Antara sekolah terlibat adalah Sekolah Jenis Kebangsaan Tamil (SJKT) Ladang Byram, Sekolah Jenis Kebangsaan Cina Pai Teik, Sekolah Menengah Kebangsaan (SMK) Seri Nibong, SJKT Nibong Tebal, Sekolah Kebangsaan (SK) Seri Sentosa,SK Keledang Jaya, SJKT Ladang Changkat, SMK dan SK Methodist dan SK Nibong Tebal.Sepanjang tempoh tersebut murid-murid akan melaksanakan sesi Pengajaran dan Pembelajaran (PdPR) di rumah .Manakala sesi pengajaran dan pembelajaran di sekolah pula akan dimaklumkan selewat-lewatnya pada 22 Januari menerusi keputusan yang akan dibuat Jawatankuasa Bencana daerah Seberang Perai Selatan.Penduduk dan warga sekolah juga diminta untuk mengurangkan aktiviti luar dan segera mendapatkan rawatan di klinik atau hospital berdekatan sekiranya tidak sihat.


Yang di-Pertuan Agong dan Raja Permaisuri Agong zahir ucapan selamat Hari Thaipusam

KUALA LUMPUR, 18 Januari - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan selamat menyambut Hari Thaipusam kepada semua penganut agama Hindu, yang menyambut perayaan itu hari ini.Turut menzahirkan ucapan sama ialah Raja Permaisuri Agong Tunku Hajah Azizah Aminah Maimundah Iskandariah.Menerusi catatan dilaman Facebook Istana Negara, Seri Paduka berdua turut menzahirkan harapan agar sambutan ini dapat diraikan dengan penuh keceriaan dan kedamaian, disamping mengutamakan keselamatan diri dan mematuhi Prosedur Operasi Standard (SOP) yang telah ditetapkan kerajaan.Selain itu Seri Paduka berdua menyatakan harapan agar sambutan Thaipusam pada tahun ini terus memupuk semangat perpaduan sesama rakyat berbilang kaum, agama dan bangsa.


Thaipusam di Seremban disambut sederhana

SEREMBAN, 18 Januari - Perayaan Thaipusam di Kuil Sri Balathandayuthapani disambut sederhana oleh masyarakat hindu di sini.Ini merupakan tahun kedua sambutan Thaipussam di kuil terbesar di daerah itu, yang disambut pada skala kecil bagi mengawal penularan wabak COVID-19. Menurut Presiden Kuil Kapten (B) Parameswaren Rengasamy Devan, sebelum ini kuil itu boleh menempatkan sehingga 2,000 penganut agama Hindu pada satu-satu masa. Bagaimanapun dengan ketetapan Prosedur Operasi Standard (SOP) hanya sekitar 300 orang boleh berada di kuil berkenaan, dengan kawalan ketat daripada Ahli Jawatankuasa kuil dan anggota Jabatan Sukarelawan Malaysia (RELA)."Makanan tengahari tak disediakan, kerana kalau ada makanan tengahari mereka akan tunggu, jadi sebaik sahaja habis acara saya minta merek semua pulang. Kali ini tiada kabadi dan upacara besar-besaran,Mereka yang datang hanya dibenarkan memenuhi tuntutan perayaan tersebut dan bersurai selepas selesai. " kata Parameswaren di sini.Tanda bagi penjarakan fizikal diletakkan disetiap sudut di dalam kuil, kod bar aplikasi MySejahtera juga disediakan beserta alat pengesan suhu.


Sambutan Thaipusam di Johor patuh SOP

JOHOR BAHRU, 18 Januari - Kira–kira 1,000 penganut agama hindu hadir ke Kuil Arulmigu Sri Balasubramaniar Skudai, bagi menyambut perayaan Thaipusam yang bermula pukul 8 pagi hingga 6 petang.Seramai 300 penganut hadir pada sesi pagi dengan hanya 50 penganut dibenarkan memasuki kuil setiap satu jam.Tinjauan RTM mendapati beberapa petugas kuil, termasuk pihak berkuasa memantau Prosedur Operasi Standard (SOP) dalam kalangan penganut yang hadir  termasuk semasa menjalankan upacara mencukur rambut."Bagaimanpun keadaan hari ini memang baik, semua orang tunaikan mereka tidak ada sebarang masalah. Kita pun ada banyak ikut SOP iaitu mereka mesti pakai pelitup separuh muka dan juga lain-lain pun ikut apa yang diarahkan oleh kerajaan'' kata K. Sekaran, Naib Pengerusi Kuil di sini.Perarakan Kavadi dijadualkan berlangsung pada pukul 6 petang yang disertai 52 penganut melibatkan lima perhentian, sejauh kira–kira tujuh kilometer.Kuil tersebut adalah salah satu daripada 26 kuil yang dibenarkan menganjur perayaan Thaipusam di sini.Selain antara salah satu daripada tujuh kuil yang dibenarkan menjalankan upacara perarakan kavadi.


Dakwaan pembalakan di Hutan Simpan Kledang Saiong akan disiasat

IPOH, 18 Januari - Jabatan Perhutanan Negeri Perak akan menyiasat gambar tular yang mendakwa berlaku aktiviti pembalakan di Hutan Simpan Kledang Saiong di Kuala Kangsar. Menteri Besar Perak, Datuk Seri Saarani Mohamad berkata setakat ini pihaknya tidak menerima laporan berkaitan aktiviti tersebut dan tidak menolak kemungkinan ia adalah gambar lama.

"Kalau betul saya nampak gambar lama, kalau betul ada cerita baharu maka Jabatan Perhutanan akan buat siasatan, kita kena tengok kesahihannya sebab betul atau tidak saya tidak pasti . Lesen dikeluarkan berasaskan kepada kelulusan yang dibuat oleh jawatankuasa hasil hutan, kalau tidak ada itu dianggap mencuri kayu" kata Saarani selepas menghadiri Program Doa Selamat dan Santai Bersama Menteri Besar Perak dan Penyerahan Kit Kebun Kita kepada petani, di sini. Baru-baru ini tular beberapa gambar di kawasan hutan menunjukkan batang-batang pokok ditebang dan ditarah didakwa berlaku di Hutan Simpan Kledang Saiong.

Beliau berkata jika wujud pembalakan haram, tindakan undang-undang sewajarnya boleh dikenakan terhadap pihak terlibat.


Seluruh masjid di Perlis terima mesin kira duit

KANGAR,18 Januari - 104 buah mesin kira duit untuk kegunaan masjid-masjid di seluruh Perlis diagihkan.Pengurus MBSB Bank Bhd (MBSB) Cawangan Kangar Noorhidayah Abdul Aziz memaklumkan, pengagihan mesin kira duit secara percuma itu adalah bagi memudahkan ahli jawatankuasa masjid mengira jumlah kutipan yang diterima daripada jemaah yang hadir."Selain itu, pihak masjid juga disarankan membuka akaun untuk memudahkan mereka menjalankan urusan termasuk penyimpanan dan pengeluaran,""Tambahan kepada penyerahan mesin itu, sumbangan RM1,000 turut diberikan kepada setiap masjid,"kata Noorhidayah di sini.Sehingga kini tiga buah masjid yang telah menerima sumbangan tersebut ialah Masjid Al-Muqararabbin, Behor Empiang, Masjid Al-Rahim Titi Tok Bandar dan Masjid Darul Salam Kampung Padang Keria, Sanglang.Bagi asnaf dan mereka yang kurang berkemampuan disetiap kariah masjid, pihak MBSB juga mengagihkan barang keperluan harian.


Selamat Hari Thaipusam kepada Keluarga Malaysia yang beragama Hindu - PM

PUTRAJAYA, 18 Januari - Perdana Menteri, Datuk Seri Ismail Sabri Yaakob mengucapkan Selamat Menyambut Hari Thaipusam kepada Keluarga Malaysia yang beragama Hindu.Ujar beliau, meskipun sambutan pada tahun ini diadakan secara sederhana dan kecil-kecilan, beliau berharap agar Keluarga Malaysia beragama Hindu dapat meneruskan upacara mengikut norma baharu dengan mematuhi prosedur operasi standard (SOP) yang telah ditetapkan.

"Walaupun pada tahun ini sambutan diadakan secara sederhana dan kecil-kecilan bagi mengekang penularan wabak Covid-19, saya berharap Keluarga Malaysia beragama Hindu dapat meneruskan upacara mengikut norma baharu dengan mematuhi SOP yang telah ditetapkan.

“Semoga sambutan Thaipusam pada tahun ini akan terus memupuk semangat perpaduan sesama rakyat yang berbilang kaum, agama dan bangsa sekaligus menyemai sifat keterangkuman dan kebersamaan antara Keluarga Malaysia,” katanya menerusi siaran di Facebook rasminya.


Kerajaan lancar HIES/BA 2022

SEPANG, 18 Januari - Survei Pendapatan, Perbelanjaan Isi Rumah dan Kemudahan Asas (HIES/BA) 2022 akan dijalankan bermula Januari hingga Disember tahun ini.Menteri di Jabatan Perdana Menteri (Ekonomi), Datuk Seri Mustapa Mohamed berkata survei yang dikendalikan Jabatan Perangkaan Malaysia (DOSM) secara bersemuka itu menyasarkan hampir 93,000 isi rumah terpilih atau lebih 500,000 penduduk di seluruh negara.

Katanya, Survei tersebut antara lain bertujuan mengkaji dan menyediakan maklumat pola pendapatan dan perbelanjaan isi rumah, selain menyediakan statistik kemiskinan."Angka-angka yang dikutip ini adalah penting untuk perancangan negara. kita nak buat sekolah,tengok mana ramai orang. kalau saya berniaga, nak buat supermarket, saya kena tau mana ramai orang. "Jadi itulah penting perangkaan. kalau pelabur, dia nk tengok tempat mana paling baik," katanya ketika berucap melancarkan HIES/BA 2022 di Dewan Serbaguna, Bandar Baru Salak Tinggi di sini. Jelasnya lagi, dapatan dari kaji selidik itu akan menjadi penanda aras baharu bagi penggubalan polisi dan dasar yang berkaitan untuk kesejahteraan rakyat. Sekaligus menjadi input dalam menilai pencapaian Rancangan Malaysia Ke-12 (RMK-12), Wawasan Kemakmuran Bersama 2030 dan Agenda Pembangunan Mampan 2030.


RM37 juta bantu sektor komoditi terjejas banjir

KUALA LUMPUR, 18 Januari -Kira-kira RM37 juta diperlukan untuk membantu sektor komoditi yang terjejas akibat banjir baru-baru ini.Menteri Perusahaan,Perladangan dan Komoditi, Datuk Zuraida Kamaruddin berkata daripada jumlah itu, RM36 juta diperlukan untuk memulihkan ladang kelapa sawit manakala RM70,000 diperlukan untuk membantu memulihkan ladang getah.

"Kementerian sudah mendapatkan maklumat dan melihat apa keperluan dan akan mula sampaikan sumbangan ini pada bulan dua nanti. "Tapi bagaimanapun keperluan untuk kita membantu mereka adalah untuk menanam semula kerana banjir dan sebagainya.

"Menanam semula ini kita ada program, kita berikan pinjaman mudah, tapi kali ini kita akan berikan geran terus kepada pemilik ladang lima ekar atau 10 ekar ke bawah," katanya ketika ditemui di Angkasapuri.Banjir luar biasa yang melanda baru-baru ini, menjejaskan 10 peratus kawasan penanaman getah dan kelapa sawit.Kerugian besar direkodkan di negeri Pahang.


JPV kuat kuasa lesen pelihara kebajikan haiwan

PUTRAJAYA, 18 Januari - Mana-mana pihak yang ingin menjalankan aktiviti penginapan haiwan, menunggang dan mengepung, pusat perlindungan haiwan serta urusan jual beli melibatkan haiwan hidup dalam kurungan kini perlu mendapatkan lesen seperti yang termaktub dalam Akta Kebajikan Haiwan 2015.Ketua Pengarah Veterinar, Datuk Dr. Norlizan Mohd. Noor berkata penguatkuasaan pelesenan bagi aktiviti-aktiviti tersebut telah mula berkuat kuasa sejak 1 Januari lalu.“Tujuan utama kita melesenkan 4 aktiviti berbanding 13 ada yang pertamanya untuk kita memberikan keselesaan kepada kesemua pihak yang berkepintangan dan memberikan hebahan atau educate pihak yang berkenaan.

"Supaya mereka cakna alert bahawa sudah ada peraturan-peraturan yang mewajibkan mereka berlesen dengan pihak berkuasa yang mengawal selia kebajikan haiwan," katanya dalam sidang media Pelaksanaan Penguatkuasaan Aktiviti Melibatkan Haiwan di bawah Akta Kebajikan Haiwan 2015 di sini.


Proses pemadaman api dan pulihkan ruang udara perlu tujuh hari lagi - KASA

NIBONG TEBAL, 17 Januari - Susulan 400 keluarga di Kampung Ladang Byram, Kebun Baru, di arah berpindah semalam ekoran kebakaran di Tapak Pelupusan Sampah Pulau Burung sejak 12 Januari lalu.  Sekurang-kurangnya 7 hari lagi diperlukan untuk memadamkan api sepenuhnya termasuk memulihkan masalah pencemaran udara di kawasan terbabit.  Timbalan Menteri Alam Sekitar dan Air, Datuk Mansor Othman berkata pihaknya telah meminta syarikat pengurusan bertanggungjawab terhadap kejadian itu."Operasi pemadaman oleh pasukan bomba turut mengalami kesukaran ekoran tekanan air rendah selain masalah kekurangan tanah untuk ditambun dan itu antara kekangan yang dihadapi," katanya kepada pemberita. Pihaknya akan cuba mengatasi masalah itu dengan kadar segera berikutan pencemaran udara daripada asap terbabit, boleh menjejaskan faktor kesihatan kerana mengandungi toksik.  "Tapak ini kita perlu tambun dengan tanah, air sahaja tidak menyelesaikan masalah. Maka kita akan pastikan syarikat bertanggungjawab mematuhi keperluan ini," kata beliau dalam sidang media selepas membuat tinjauan di tapak kebakaran berkenaan.  Sementara itu, Pengarah Jabatan Alam Sekitar (JAS), Sharifah Zakiah Syed Sahab berkata pihak pengurusan terlibat sebelum ini pernah beberapa kali dikenakan tindakan atas kesalahan melakukan pembakaran terbuka di tapak pelupusan tersebut.  "JAS sebenarnya telah pun kompaun tapak ini beberapa kali berikutan isu pembakaran terbuka dan kita juga ada ambil tindakan mahkamah kepada mereka dimana prosesnya masih berjalan.""Untuk kesalahan ini juga kita akan lihat apa kesalahan-kesalahan lain yang berlaku bawah Seksyen 34A tetapi pada masa sama tapak pelupusan ini perlu mengambil langkah penyelesaian jangka panjang supaya perkara ini tidak berlaku lagi," katanya kepada media. Rata-rata penduduk yang ditemui terkejut kerana diarah berpindah secara tiba-tiba.Suhairil Isa dan Muhammad Hafiz Mohd turut berkongsi reaksi mereka terhadap arahan itu susulan ia menyukarkan urusan harian mereka.  "Kita nak keluar macam itu sahaja pun tidak boleh juga, masing-masing kami ada tanggungjawab dan bekerja. Boleh jejas pendapatan kami," kata Suhairil."Saya harap isu ini boleh dipercepatkan urusannya, bagi elok baliklah. Nak suruh keluar, bukan semua boleh keluar. Ada yang keluar duduk rumah adik-beradik, tapi kalau yang tiada adik-beradik ini macam mana?," kata Hafiz.  Untuk rekod, tapak pelupusan sampah Pulau Burung dilaporkan terbakar dalam kejadian 4.43 petang, Rabu lalu.  Namun sehingga kini proses pemadaman di tapak berkeluasan 6.5 hektar itu masih lagi giat dilakukan ekoran api belum lagi dapat dipadam sepenuhnya.


Gagal pintas kenderaan di hadapan, lelaki maut dalam kemalangan di Jalan Lipis-Benta

KUALA LIPIS, 17 Januari - Seorang lelaki maut manakala kakaknya cedera parah selepas kereta dinaiki mereka terlibat dalam kemalangan yang berlaku di kilometer 18 Jalan Lipis-Benta, Pahang di sini. Mangsa, Nik Mohd Yusri Raja Abdullah, 27 tahun yang memandu kereta jenis Perodua Axia cedera parah dan meninggal dunia di tempat kejadian.  Ketua Polis Daerah Lipis, Superintendant Azly Mohd Noor berkata kereta yang dinaiki Nik Mohd Yusri dan kakaknya, Nik Norhidayu, 32 tahun dari Lipis menghala ke Benta. Setibanya di tempat kejadian, kereta yang dipandu mangsa dipercayai telah memotong kenderaan lain dihadapannya namun gagal.  "Kereta yang dipandu Nik Mohd Yusri telah melanggar tayar belakang sebuah kereta jenis Proton Saga yang datang dari arah bertentangan sebelum bertembung pula secara berhadapan dengan sebuah kereta jenis Proton Persona yang dipandu seorang guru," katanya kepada pemberita. "Akibat pelanggaran tersebut, kereta guru terbabit telah dilanggar sebuah kereta lain jenis Proton Persona yang datang dari arah belakang," tambahnya.Nik Norhidayu dan guru berusia 30 tahun itu kini sedang menerima rawatan lanjut di Hospital Lipis.  Mayat mangsa, Nik Mohd Yusri Raja turut dibedah siasat di hospital sama.  Kes disiasat bawah Seksyen 41 (1) Akta Pengangkutan Jalan 1987.


Pelanggaran SOP sambutan Thaipusam, empat saman dikeluarkan polis Perak

IPOH, 17 Januari - Sebanyak empat saman telah dikeluarkan polis Perak berhubung pelanggaran prosedur operasi standard (SOP) sambutan Thaipusam yang bermula Ahad lalu.Ketua Polis Perak, Datuk Mior Faridalatrash Wahid berkata saman dikeluarkan atas kesalahan tidak memakai pelitup muka dan membawa kanak-kanak di bawah 18 tahun.Sehubungan itu, beliau mengingatkan kepada orang ramai untuk terus mematuhi SOP yang ditetapkan khususnya menjelang sambutan hari perayaan.  "Prosedur operasi standard (SOP) ini jelas menyatakan hanya mereka yang berusia 18 tahun ke atas sahaja dibenarkan untuk turut serta dalam perayaan Thaipusam."Namun, ada juga yang masih berdegil membawa kanak-kanak untuk perayaan tersebut walaupun yang datang itu bukan untuk menyambut atau terlibat secara langsung dalam upacara sembahyang," kata Mior dalam sidang media khas di Ibu Pejabat Kontinjen (IPK) Perak di sini.Mengulas lanjut, seramai 400 orang anggota ditempatkan di Sungai Siput bagi memantau sambutan Thaipusam tahun ini.


RM2.5 juta diperuntuk kepada 22,500 pelajar menerusi Program Bantuan Persekolahan YBR 2022

KUALA TERENGGANU, 17 Januari - Yayasan Bank Rakyat (YBR) memperuntukkan RM2.5 juta menerusi Program Bantuan Persekolahan (YBR) kepada 22,500 penerima dari seluruh negara bagi sesi persekolahan tahun 2022.Sehingga kini, seramai 33,397 murid dan pelajar menerima manfaat program tersebut dengan jumlah peruntukan sebanyak RM5.12 juta.Terengganu menjadi negeri pertama tahun ini menerima bantuan itu bersempena Program Kembali ke Sekolah YBR, melibatkan peruntukkan berjumlah RM15,000 kepada 150 murid sekolah rendah dan menengah di sekitar Kuala Terengganu.Pengerusi YBR, Datuk Wira Megat Zulkarnain Tan Sri Omardin berkata bantuan tersebut merupakan inisiatif pihaknya bagi meringankan tanggungan ibu bapa terutamanya, golongan B40 membuat persiapan anak-anak kembali ke sekolah. "Dalam keadaan ekonomi yang tidak menentu, ramai daripada keluarga yang hilang punca pendapatan. Oleh sebab itu, saya sendiri telah meminta kepada ahli-ahli lembaga pengarah untuk memikirkan tentang penambahan, jika ada kita akan berbincang dan bawa dalam mesyuarat lembaga pada hujung bulan ini," kata Megat Zulkarnain selepas menyempurnakan majlis sesi penyerahan bantuan tersebut di Batu Burok, Kuala Terengganu, di sini petang tadi.Bantuan tunai RM100 setiap seorang itu diagih dan dilaksanakan ke semua negeri sebelum bermula penggal pertama persekolahan 2022, pada bulan Mac nanti. "Saya tidak menolak untuk menaikkan jumlah penerima bantuan berdasarkan permohonan yang semakin meningkat dari setiap negeri," tambahnya.Murid dan pelajar yang menerima bantuan tunai RM100 itu diharap dapat menggunakan wang tersebut membeli set pakaian sekolah, kasut, stokin atau beg sekolah mengikut kesesuaian masing-masing.  Sejak ditubuhkan 2007 sehingga 1 Januari 2020, YBR sudah menaja lebih 4,840 pelajar dengan jumlah keseluruhan melebihi RM130 juta bagi meneruskan pengajian di institusi pengajian tinggi.


Pembubaran DUN Johor perlu dikaji secara teliti

JOHOR BAHRU, 17 Januari - Keperluan mengadakan Pilihan Raya Umum (PRU) Dewan Undangan Negeri (DUN) Johor tidak boleh ditolak.Namun perkara itu tidak boleh dibuat sesuka hati, sebaliknya perlu dikaji secara teliti, demikian ditegaskan Menteri Besar, Datuk Hasni Mohammad. Kata beliau, justifikasi mengadakan pilihan raya lebih penting berbanding tarikh pengundian.Pembubaran DUN bagi memberi laluan kepada pilihan raya tertakluk kepada syarat-syarat Undang-Undang Tubuh Negeri."Saya tidak boleh sesuka hati mengisytiharkan atau menasihatkan Kebawah Duli Tuanku esok bubar, lusa atau tidak payah bubar atau sebagainya. Jadi untuk itu tiada pihak perlu bimbang. Saya akan berpegang kepada peraturan yang ditetapkan undang tubuh kerajaan negeri," kata beliau kepada pemberita selepas merasmikan AirAsia Super Apps (AirAsia Ride, AirAsia Food, AirAsia Grocer dan AirAsia Express) di sini.Hasni yang juga Ketua Badan Perhubungan Umno Johor diminta mengulas mengenai beberapa kenyataan pembangkang yang meminta beliau menamatkan khabar angin mengenai PRU DUN Johor yang dikatakan mungkin diadakan selepas sambutan Tahun Baharu Cina.Kerajaan negeri Johor pimpinan Barisan Nasional ketika ini mempunyai kelebihan hanya satu kerusi DUN.Susulan kematian ADUN Kempas Datuk Osman Sapian pada 21 Disember lepas, BN memiliki 16 kerusi, Bersatu (11) dan PAS (satu), manakala di pihak pembangkang Pakatan Harapan mempunyai 27 kerusi.


13,000 ekor babi dijangkiti ASF sudah dihapuskan

PUTRAJAYA, 17 Januari  - Sebanyak 13,000 ekor babi yang dijangkiti penyakit Demam Babi Afrika (ASF) telah dilupuskan sehingga semalam. Ketua Pengarah Veterinar Datuk Dr. Norlizan Mohd. Noor berkata daripada 35 ladang babi yang ada di Paya Mengkuang, Melaka, 19 dikesan terjejas ASF dengan jumlah keseluruhan melibatkan 16,000 ekor babi.  Jelasnya proses melupus babi itu dijangka selesai sebelum akhir minggu ini dengan syarat tiada lagi ladang babi yang dikesan positif virus penyakit berkenaan.  "Kita dapat kerjasama baik daripada beberapa jabatan agensi di Melaka kerana mesyuarat tersebut ada melibatkan pihak NADMA. JKR Melaka, Pejabat Daerah, Masjid Tanah memberikan bantuan dan di bawah SUK Kerajaan Negeri Melaka dipengerusikan oleh SUK Kerajaan Melaka untuk proses pemusnahan babi dan banyak jabatan," kata Dr. Norlizan dalam sidang media Pelaksanaan Penguatkuasaan Aktiviti Melibatkan Haiwan di bawah Akta Kebajikan Haiwan 2015 di sini. Jelasnya lagi proses pelupusan babi yang dilakukan tertakluk di bawah kod amalan kebajikan haiwan untuk pelupusan ternakan tanpa menzalimi haiwan tersebut.  Pada masa yang sama beliau memberitahu, jangkitan penyakit ASF itu tidak akan memberi kesan kepada bekalan sumber daging babi menjelang perayaan Tahun Baharu Cina bulan depan.  Tambahnya penyakit ASF itu tidak menjangkiti manusia dan hanya melibatkan haiwan berkenaan.


APMM Kuala Perlis berjaya patahkan cubaan seludup daun ketum seberat 2.3 tan ke Thailand

KUALA PERLIS, 17 Januari - Agensi Penguatkuasaan Maritim Malaysia (APMM) Zon Maritim Kuala Perlis mengagalkan cubaan menyeludup daun ketum ke Thailand seberat 2.3 tan bernilai RM414,000. Turut dirampas 100 biji pil kuda bernilai RM2,500, 1.72 gram syabu bernilai RM688 dan heroin seberat 1.47 gram bernilai RM117.60. Menurut Pengarah Maritim Negeri Kedah dan Perlis, Laksamana Pertama Maritim Mohd Zawawi Abdullah, kejadian berlaku pada kedudukan 1.5 batu nautika barat pantai Sungai Padang, Perlis sekitar jam 7.55 pagi, Sabtu lalu. Pasukan operasi khas telah mengesan sebuah bot fiber tanpa nombor pendaftaran disyaki suspek sedang bergerak keluar dari Kuala Kedah ke sempadan Thailand sekitar jam 7.45 malam. Dua suspek bertindak yang terjun ke laut sebaik menyedari bot peronda APMM namun berjaya ditahan."Ini merupakan rampasan terbesar untuk Zon Maritim Kuala Perlis bagi tahun 2022 iaitu dengan jumlah rampasan sebanyak 2.3 tan." katanya dalam sidang media khas di Pejabat Zon Maritim Kuala Perlis."Bagi bulan pertama tahun 2022, jumlah rampasan Maritim Kedah dan Perlis sahaja adalah 7.3 tan, di mana pada 4 Januari lalu, rampasan telah di buat di Zon Maritim Kuala Kedah berjumlah 5 tan," tambahnya. Keseluruhan rampasan termasuk daun ketum, dadah, bot fiber dan enjin sangkut berjumlah RM537,305.60.  Kes disiasat di bawah Seksyen 30(3) Akta Racun 1952, Seksyen 12(2) Akta Dadah Berbahaya 1952 dan Seksyen 8(a) Akta Perikanan 1985.


Mercun dan minuman keras tidak bercukai bernilai RM150,000 berjaya dirampas Polis Melaka

BUKIT BERUANG, 17 Januari - Polis Melaka merampas mercun dan pelbagai jenis minuman keras tidak bercukai bernilai RM150,000 di sebuah rumah di Bukit Cina, Jumaat lepas. Ketua polis negeri, Datuk Abdul Majid Mohd Ali berkata dalam kejadian 7 petang itu, tiga individu berusia antara 27 hingga 29 tahun ditahan. Hasil siasatan mendapati suspek menjual mercun berkenaan menerusi Facebook dan turut menyertakan katalog bagi senarai jenis mercun.  Malah dua daripada suspek terbabit mempunyai rekod jenayah lampau.  "Kita sedang menjejak seorang lagi suspek yang dipercayai ketua sindiket berkenaan,"katanya dalam sidang media di Ibu Pejabat Kontinjen, Melaka.  Kes disiasat di bawah Seksyen 8 Akta Bahan Letupan 1957 dan Seksyen 135 (1) (d) Akta Kastam 1967.


300 siswazah di Negeri Sembilan terima sumbangan wang tunai RM5,000 atas pencapaian kelas pertama

SEREMBAN, 17 Januari - Seramai 300 orang siswazah di Negeri Sembilan menerima wang tunai RM5,000 dalam majlis Anugerah Siswazah Cemerlang Kelas Pertama.Menteri Besar, Datuk Seri Aminuddin Harun berkata, 98 orang daripadanya menerima pada sesi pertama hari ini, tujuh daripadanya adalah penerima yang telah dihapus kira pinjaman pelajaran mereka sebanyak RM88,500.Beliau yakin, penghargaan yang diberi kepada mereka yang cemerlang itu, masa depan negara bakal ditadbir dengan orang yang layak dan cemerlang."Hari ini kumpulan pertama, kita ada tiga kumpulan akan kita buat dalam tempoh tiga bulan ni, bulan depan dan bulan Mac akhirnya dan lebih kurang dalam 300 lebih penerima akan menerima ijazah," Kata Aminuddin pada Majlis Anugerah Siswazah Cemerlang Kelas Pertama Yayasan Negeri Sembilan Sesi 1 di Seremban.Sementara itu, Aqilah Fatinah Rosli, 25, dan adiknya Athirah Najihah Rosli, 24, antara 98 orang penerima anugerah berkenaan yang memperoleh Ijazah Sarjana Muda Kelas Pertama setelah menamatkan pengajian di Institut Pengajian Tinggi masing-masing. Ia merupakan hadiah paling manis dalam hidup mereka apabila berkongsi detik istimewa menerima anugerah kecemerlangan bersama ahli keluarganya sendiri di satu pentas.Kejayaan mereka itu didorong dengan sokongan daripada ibu bapa dan adik beradik yang sentiasa memberi semangat agar dia kekal fokus bagi menghadapi peperiksaan di peringkat universiti. "Saya sebenarnya tiada ada tip tapi saya cuma ada apa orang cakap macam amalan cuma penting solat lima waktu jangan lupa untuk biasanya saya amalkan solat dhuha untuk kita tenangkan jiwa begitu juga dengan keredhaan ibu bapa," kata penerima anugerah Aqilah Fatinah rosli."Alhamdulillah saya rasa sangat gembira sebab saya dan kakak saya sekali untuk ambil penghargaan ini dan saya harap pelajar diluar sana terus berusaha dan yakin dengan diri anda," kata kembar Aqilah, Athirah Najihah Rosli. "Ini macam kiranya pertama sekali memang saya bersyukur dekat mak saya sebab tanpa mereka ibu bapa saya khususnya sebab saya kesian dekat diorang sebab daripda dulu sampai sekarang dioramg yang asyik bayar saya jadi saya tekad supaya saya dapat hapus kira," kata seorang lagi penerima, Siti Nur Athirah Ibrahim.


Taraf kewarganegaraan Rohana disiasat

KUANTAN, 17 Januari - Siasatan terperinci perlu dilakukan berhubung taraf kewarganegaraan Rohana Abdullah yang ditinggalkan ibunya di sebuah tadika 22 tahun yang lalu, ketika berusia dua bulan. Menteri Dalam Negeri Datuk Seri Hamzah Zainudin berkata, pemberian taraf kewarganegaraan bukan sesuatu yang mudah dan memerlukan dokumen sokongan. Tambahnya, pemberian kewarganegaraan juga tidak boleh diberikan secara pukal kerana terdapat banyak kes sama berlaku dalam negara ini.  "Kalau kita buat secara pukal susahlah sebab banyak lagi yang ada seperti ini di Sabah, Sarawak seluruh negara kita ni (ada kes sedemikian). Angkanya sesuatu yang agak besar. Kita akan buat kajian dan kita akan bantu pada mereka yang memerlukan. InsyaaAllah kerana saya difahamkan bapa kepada Rohana ni adalah warganegara."Maka sebab itu kalau ada dokumen yang membuktikannya (warganegara) mudah untuk kita berikan," Kata Hamzah mengulas kisah gadis berusia 22 tahun itu yang dijaga seorang warga emas berketurunan Cina, Chee Hoi Lan, 83, sejak berusia dua bulan." Rohana yang kini bekerja sebagai guru tuisyen berharap dapat memiliki sekurang-kurangnya kad pengenalan sementara untuk memudahkan aktiviti kehidupannya.  Kisah gadis itu mendapat perhatian Perdana Menteri Datuk Seri Ismail Sabri Yaakob yang menghubunginya Ahad lalu.Rohana dilaporkan terpaksa berhenti sekolah kerana tidak mempunyai dokumen pengenalan diri serta pernah mengalami masalah kebimbangan (anxiety) akibat masalah dihadapinya.


Patuh syarat ditetapkan, amaran tegas kepada syarikat bungkus minyak masak bersubsidi

KOTA KINABALU, 17 Januari - Kementerian Perdagangan Dalam Negeri dan Hal Ehwal Pengguna (KPDNHEP) memberi amaran tegas kepada syarikat pembungkusan minyak masak bersubsidi supaya menjalankan aktiviti itu mengikut syarat ditetapkan bagi memastikan bekalan dalam pasaran sentiasa mencukupi.Menterinya Datuk Seri Alexander Nanta Linggi berkata, syarikat pembungkusan minyak masak bersubsidi dilantik KPDNHEP perlu mematuhi syarat ditetapkan bagi mengelak sebarang ketirisan dalam pembekalan barang kawalan itu dan tindakan tegas akan diambil sekiranya berlaku penyelewengan.Beliau berkata semua syarikat terbabit perlu memastikan pembekalan minyak masak bersubsidi paket satu kilogram sampai kepada golongan sasar dan bukan untuk mengaut keuntungan."Janganlah berlaku ketirisan atau melakukan perkara yang tidak dibenarkan selain daripada membekalkan minyak masak bersubsidi paket satu kilogram untuk golongan sasar atau mungkin mengambil keuntungan besar dengan menjualnya di luar dan mendapat harga lebih tinggi."Jika ini berlaku, kita akan mengambil tindakan tegas (kepada mana-mana syarikat terbabit). Kita akan bertegas dalam hal ini bagi menjamin bekalan minyak masak di pasaran," katanya kepada pemberita selepas merasmikan program penyeragaman harga di Pelabuhan Sepanggar di sini, hari ini.Beliau berkata demikian ketika ditanya mengenai langkah dan pendekatan diambil kementerian dalam usaha mengatasi masalah kekurangan bekalan minyak masak bersubsidi paket satu kilogram di pasaran yang sering menjadi rungutan pengguna termasuk di Sabah.Nanta berkata KPDNHEP mengambil maklum mengenai isu tersebut, dan akan merangka strategi lebih komprehensif bagi mengatasi masalah itu sekali gus memastikan bekalan minyak masak bersubsidi sentiasa ada dipasaran."Ini lebih kepada syarikat pembungkus semula minyak masak bersubsidi yang dilantik untuk memberi bekalan kepada pasaran. Secara jangka pendek, kita akan pantau dan kita juga akan merangka strategi lain untuk jangka panjang,” katanya.Mengenai program penyeragaman harga, Nanta berkata, kerajaan Persekutuan memperuntukkan RM40 juta pada tahun ini untuk menjalankan program tersebut bagi barangan keperluan seperti gula, minyak masak dan tepung gandum termasuk di Sabah.Dalam pada itu, Nanta berkata, dua syarikat utama pembekal gula tempatan iaitu Central Sugars Refinery Sdn Bhd (CSR) dan MSM Malaysia Holdings Bhd (MSM) masing-masing akan membawa masuk lebih 100 kontena gula sebulan ke Sabah bagi memastikan bekalan sentiasa mencukupi.“Ini bererti, lebih 200 kontena gula dibawa masuk ke Sabah sebulan agak mencukupi kerana setakat ini kita tiada menerima laporan tentang kekurangan bekalan gula di Sabah. Saya berharap rantaian ini akan lancar supaya barang keperluan ini sampai kepada golongan sasar.“KPDNHEP sangat menghargai kerjasama semua pihak termasuk pengurusan Pelabuhan Sepanggar dalam memastikan bekalan barangan mencukupi,” katanya.